Наманганда хўроз тухум туғди\nНаманганлик тингловчимизнинг сўзларига қараганда, тухум қўйган хўроз уришқоқ даканг эмасга ўхшайди.\nОзодлик "Эркин микрофони"га қўнғироқ қилган тингловчиларимиздан бири етказган бу гапга ишониш қийин, лекин...\nҚорасув туман Савай қишлоғилик 1948 йилда туғилган Абдуллаев Тоштемир 11 июл куни қамоқхонада вафот этди.\nБу ҳақда Ўш вилояти, Қорасув шаҳридан Озодликка қўнғироқ қилган Абдуллоҳ исмли тингловчимиз хабар қилди.\nАбдуллоҳга кўра, марҳум Абдуллаев Тоштемир диний экстремистик ташкилотга аъзоликда айбланиб Қирғизистон суди томонидан 7 йилга озодликдан маҳрум этилган, жазо муддатини Бишкекдаги 47-зонада ўтаётган эди\n- 2009 йил октябр ойларида келиб шу одамнинг уйини тинтув қилган орган. Тинтув қиламиз деганда “Тинтув қилма. Мана, сенга шу керакми?” деб дискларини олиб чиқиб берган ўзининг эътиқоди, имонида маҳкам туриб.\nОзодлик: Мутахассислиги қанақа эди? Нима иш қиларди?\n- Оддий оқсоқол эди.\nОзодлик: Нима сабабли ўлган? Соғлиғи туфайлими, қийноқданми, нимадан ўлган?\n- Инсулт бўлиб ўлган.\nОзодлик: Расмий версияга кўра инсулт бўлган шундайми?\n- Бир-икки марта инсулт бўлиб анча қийналиб ëтди. Ëтиб-ëтиб бугунга келиб бунақа бўлдида, дейди қорасувлик Абдуллоҳ.\nТоштемир Абдуллаевнинг қамоқхонада вафот этгани тўғрисидаги хабарни қорасувлик яна бир тингловчимиз Авазхон ҳам тасдиқлади.\nУнинг айтишича, Қирғизистон маъмурлари жорий йилда фуқароларни диний мотивлар билан таъқиб қилишни бироз сусайтирган.\n- Ҳозирги маҳалда индамаяпти. 2009-2010-2011 йилларда босимлар бўлди Ҳизб ут-Таҳрирга. Ўшдан, Қорасувдан, Новқатдан, Жалолободдан, Сузоқдан кўпчиликни олиб кирган. 2009 йилда бу отахонни ҳам олиб кирган.\nОзодлик: 2012 йилда бунчамас-а?\n- 2012 йилда бунчамас, дейди қорасувлик Абдуллоҳ.\nРостлигидан ёлғонлиги ростроқ бу хабарни Озодликка Наманган шаҳрининг Пахтакўл маҳалласида истиқомат қилувчи Мирза Акбар табиб етказди.\nТингловчимиз тоши вазмин хабарлардан бироз дам олсин, деб ёши 50 ка чиққан наманганлик тингловчимизнинг айтганларини эшиттиришга қарор қилдик.\nБалки, туғса-туққандир хўроз?!\nОзодлик: Мирза Акбар ака, Наманганда нима гаплар?\n- Наманганда хўроз тухум қилди.\nОзодлик: Хўроз билан товуқнинг фарқига борасизми ўзи?\n- Бу ўзбек халқи қадимдан хўроз билан товуқнинг фарқига бориб келган. Биздай одам хўроз билан товуқнинг фарқига бормаса, уят бўлади.\nОзодлик: Фарқига борсангиз, хўроз қандай қилиб тухум туғсин?\n- Ўзимизнинг олдимизда мана синглим тухумни кўтариб келди. Овқат бераëтган вақтда хўроз яқинлашган. Яқинлашгандан кейин хўрозни нарироққа суриб нима қилса, сал тепароққа чиқиб туриб ахлат қилгандай ахлат қилган. Ичидан оқиш бир нарса тушган. Бориб қараса, тухум. Кейин менга телефон қилди. Олиб келишди поччам билан. Қарасам иссиқ, янги. Ранглари ҳақиқий товуқнинг тухуми. Дарров олиб, хўрозни ҳам нима қилмай, ўзимизнинг Шарқ табобатимиз бор, ўша ëққа олиб бориб буни кўрсатдим.\nОзодлик: Кейин нима қилдинглар? Мана сиз табиб экансиз. Экспертиза қилиб кўрдингларми?\n- Ўзимизча нима қилиб кўрдик. Китоблардан бунақа нарса топа олмадик.\nОзодлик: Қандай хулосага келинглар?\n- Ақлга сиғмаяптида бу қанақа тухум чиқиши мумкин. Лекин тухум қилган. Мана ҳозир қўлимда ушлаб турибман.\nОзодлик: Тухумни қўлингизда ушлаб турибсизми?\nОзодлик: Катта-кичиклиги қандай? Товуқ тухумидан каттароқми, кичикроқми?\n- Бедананинг тухумини кўрганмисиз? Ўша размерда.\nОзодлик: Товуқнинг эгаси қўшнингизми ë қариндошингизми?\n- Синглим. Катта опам. Опамнинг товуғи.\nОзодлик: Товуғими хўрозими?\n- Хўроз, хўроз деганим. Хўроз тухумлаган.\nОзодлик: Катта хўрозми ëки кичик хўрозми?\n- Катта хўроз. Ҳалиги дакансифат дейди.\nОзодлик: Мирза Акбар ака, анча ҳазилкаш одамга ўхшайсиз. Бир ҳазиллашай дебсизда-а?\n- Йўқ, йўқ, ҳазилмас. Ҳазилкашлигим бор у. Жуда кўнглим очиқ нимаю лекин бу ҳазилмасда.\nОзодлик: Табиб экансиз. Бизга хўроз туғум туғди деб хабар бераяпсиз. Биз гапирамиз. Ўзингизни ўзингиз бир реклама қилмоқчисиз шекилли.\n- Йўқ, менинг рекламам етарли. Мен муҳтож эмасман реклама қилишга. Иложи бўлса, реклама қилмасангизлар ҳам майли, дейди синглисининг хўрози тухум туққани тўғрисида хабар қилган Наманган шаҳрининг Пахтакўл маҳалласида истиқомат қилувчи Мирза Акбар табиб.\nБу хабарга ишонмасангиз ҳам, ҳеч йўқ кайфиятингиз кўтарилгандир, деган умиддамиз.


Қуръонни тунда, хусусан, тунги намозларда ўқишга кўпроқ эътибор қаратмоқ лозим. Зеро, Аллоҳ таоло Қуръони каримда шундай марҳамат қилади:\n...Аҳли китоблар орасида туни билан сажда (ибодат) қиладиган, Аллоҳнинг оятларини тиловат қилиб чиқадиган тўғри жамоа ҳам бор. (Улар) Аллоҳга, охират кунига имон келтирадилар, яхши ишларга буюриб, ёмон ишлардан қайтарадилар ва хайрли ишлар сари шошиладилар. Айнан улар солиҳ кишилардандир.(Оли-Имрон сураси, 113-114 оятлар.)\nИкки саҳиҳ тўпламда шундай ҳадис мавжуд: Расулуллоҳ соллаллоҳу алайҳи васаллам айтдилар: “Эй Абдуллоҳ, фалончи каби бўлмагин. У кечасида уйқусидан турар сўнг у(Қиёмул лайл) ни тарк қилар эди”.\nИмом Табароний ва бошқалар Саҳл ибн Саъддан ривоят қиладилар: Расулуллоҳ соллаллоҳу алайҳи васаллам “Мўминнинг шарафи кечани қоим қилишлигидадир”, деб марҳамат қилдилар. Бу борада ҳадис ва асарлар жуда кўп ворид бўлган.\nИброҳим Нахаъий: “Қуръонни тунда қўйни ийдириш муддатича бўлса ҳам ўқинглар”, деб айтар эди.\nЯзид Рақошийдан қуйидагича ривоят қилинади: “Агар мен ухлаётиб уйғониб кетсам, сўнгра яна уйқуга ётсам кўзларим ухламайди”.\nТунги намоз ва тунда ўқилган Қуръоннинг бошқалардан устунроқ эканининг сабаби шундаки тунда инсон қалби хотиржам ва турли нарсалардан холи бўлади. Шунингдек ҳожати учун зарур бўлган тасарруфлардан фориғ бўлади. Ҳамда ибодатнинг савобини барбод қиладиган риё ва шу каби амаллардан омонда бўлади.\nШу билан бирга шариат кўрсатмаларида тунда турли яхшиликлар борлиги ҳақида айтилади. Зеро Исро воқеаси ҳам тунда содир бўлган. Ундан ташқари Имом Бухорий қуйидаги ҳадисни келтиради: “Роббиларингиз ҳар кеча туннинг ярми ўтган вақтда дунё осмонига тушади ва: “Дуо қиладиганлар борми? Дуосини ижобат қиламан”, дейди”.\nУндан ташқари Имом Бухорий “Саҳиҳ” китобида Расулуллоҳ соллаллоҳу алайҳи васалламнинг“Тунда Аллоҳ таоло ҳар дуоларни қабул қиладиган бир вақт бор” деганлари ривоят қилинади:\nТунда ўқилган намоз ва қилинган тиловат оз ёки кўп бўлса ҳам унинг фазилати ҳосил бўлаверади. Лекин қанча кўп бўлса шунча фазилат ошиб бораверади. Бироқ доимий тарзда, туни бўйи қоим бўлиш макруҳдир. Шунингдек ўзига зарар етадиган бўлса ҳам тунги намоз ва қироатни тарк қилиш жоиз.\nОзгина амал билан ҳам кечанинг фазилати ҳосил бўлишига Абдуллоҳ ибн Амр ибн Ос розияллоҳу анҳудан ривоят қилинган ҳадис далолат қилади.\nРасулуллоҳ соллаллоҳу алайҳи васаллам: “Кимки тунда ўн оят тиловат қилса ғофиллардан деб ёзилмайди, агар юз оят ўқиса итоат қилувчилар қаторида ёзилади, кимки минг оят тиловат қилса адолат қилувчилардан деб ёзилади”. (Абу Довуд ривояти.)\nСаълабий Ибн Аббос розияллоҳу анҳудан ривоят қилади: “Кимки тунда икки ракат намоз ўқиса, Аллоҳ учун сажда қилгувчи ва қоим тургувчи бўлган ҳолда тунни ўтказибди”.\n Имом Бухорий “тунда таҳажжуд ўқиш” бобида келтирган.\nЯзид ибн Руқоший Басрий, куняси Абу Амр. Зоҳид тобеъинлардан бўлган. Ибн Ҳиббон: “У кечасида йиғлайдиган Аллоҳнинг солиҳ бандаларидан эди”, дейди. Ҳижрий йигирманчи йилдан аввал вафот этган.\n"Новза" жомеъ масжиди имом-хатиби\nТошкент ислом институти кафедра мудири\n8662 марта ўқилди\nДругие материалы в этой категории: « Оятлардаги “ҳидоят” маъноларини биласизми?\tЁд олган Қуръон оятларини унутиш гуноҳ »


«Ҳақиқий қотил қани?» - Андижонда ёш...\n06.05.2021 17:20 0 3071\nЎтган йилнинг июнь ойида Асакада тўққиз яшар қиз ўлдириб кетилгани озмунча шов-шувга сабаб бўлмаганди?! Марҳума танасининг 18 жойидан пичоқ урилгани оқибатида вафот этганидан Андижон ларзага келганди.\nҚоттиллик содир бўлганидан саноқли кунлар ўтиб, жиноятни содир этган шахс қўлга олингани, у марҳуманинг 23 ёшли қўшниси (аёл) бўлиб чиққани ҳақида хабарлар тарқалди, ҳатто гумондорнинг суратлари ҳам тармоқларга чиқиб кетдики, жамоатчилик бироз тин олгани рост. Бироқ иштибоҳ ҳам йўқ эмасди: ёш жувон, боз икки яшар гўдакнинг онаси шу даражада вахшийликка бориши мумкинми ўзи?\nОрадан кўп ўтмай қамоққа олинган келиннинг яқинлари ижтимоий тармоқлар орқали мурожаат қилиб, аёл аслида айбсиз экани, орган ходимларининг қийноқлари натижасида йўқ жиноятни бўйнига олишга мажбур бўлганини билдиришди. Бироқ бундан натижа бўлмаганини қотилликда айбланаётган аёлнинг иши судга оширилгани айтиб турибди.\nСудда эса... кутилмаган ҳол: аёл айнан қотиллик жинояти бўйича оқланди! Айни маълумотни «Xabar.uz» манбаси тасдиқлади.\nДарҳақиқат, ҳолат каррасига кутилмаган эди.\nБиринчидан, ўз вақтида «дело» вилоятдан олиниб, нақ Бош прокуратуранинг Ўта оғир жиноятларни тергов қилиш бошқармаси иш юритувига берилганди. Марказий маҳкамада малакали терговчилар фаолият юритишига шубҳа йўқ эди, рости. Бироқ мазкур жиноят иши бўйича уюм-уюм қовун туширлганини оқлов ҳукми яққол кўрсатиб турибди.\nИккинчидан, қилмаган оғир жиноятни ҳеч қандай босимсиз бўйинига олиши учун одам жинни ёки тентак бўлиши лозим. Оқланган аёлнинг ақли расо эканми, демак, шўрлик «қотилликка иқрор бўлиши учун» қийноққа солинганига шубҳа қилманг! Бу эса ўз-ўзидан ҳолат жиддий ўрганилиши ва айбдорлар жазога тортилиши кераклигини англатади.\nУчинчидан, нақ пойтахтда тергов қилинган ва яна денг қотилликка оид «дело» бўйича бўйича вилоят судида оқлов ҳукми чиқиши яқин-яқингача эртак билан баробар эди. Бугун вазият бошқачаки, бу судьянинг салоҳиятидан ташқари жасоратидан ҳам дарак!\nНиҳоят, тўртинчидан, аёлнинг оқланиши қотил бошқа экани, у катта эҳтимол билан ялло қилиб юрганини англатади. Оғир жиноятга қўл уриб, жавобгарликка тортилмай қолган кимса ялло қилиб юришига шубҳа қилмангки, жамият учун энг катта хавф шу, аслида?!


Жаҳон 23:05 / 07.02.2020 2573\nТаъкидланишича, компания истеъмолчиларга iPhone смартфонлари операцион тизими янгиланиши қурилмаларнинг ишлашини секинлаштиришини маълум қилмагани учун жаримага тортилган. Бу ҳақда Politico нашри хабар берди.\n“Истеъмолчилар айфонларидаги операцион тизимнинг эски версиясига қайта олишмагач, қурилмаларидаги аккумуляторларни алмаштиришга ва ҳаттоки янги телефон сотиб олишга мажбур бўлишган”, деб айтган истеъмолчилар ҳуқуқларини ҳимоя қилиш бошқармаси бош директори.\nApple’га қарши иш ноҳукумат ташкилотининг шикоятидан кейин кўриб чиқилган. Ташкилот АҚШ компанияси истеъмолчилар янги телефонлар сотиб олиши учун эски телефонлари ишлашини секинлаштирувчи янгиланмаларни атайлаб чиқаришда айблаган.\nБироқ тергов компания “атайин шундан қилганининг” исботларини топа олмаган. Аммо истеъмолчилар телефонлари iOS операцион тизими янгилангандан кейин секинроқ ишлашидан огоҳлантирилмаганлар ва шу сабабли Apple уларни янглиштиришда айбдор деб топилган.\n“Apple’га солинган 25 млн долларлик жарима компанияларга улар истеъмолчиларга хавфсиз ва барқарор маҳсулот сотишга жавобгар эканликлари ҳақида эслатмадир”, деб айтган Франция иқтисодиёт вазирлиги кичик вазири Агнес Панье-Рунахер.\nЎз навбатида Apple матбуот котиби “компаниянинг мақсади доимо хавфсиз маҳсулотларни ишлаб чиқариш ва iPhone’ларнинг иложи борича кўпроқ хизмат қилиши бўлганини ҳамда тергов натижаларидан кўнгиллари тўқлигини” таъкидлаб ўтган.


Ҳар йили 500 нафаргача ногиронлиги бўлган ёшларга субсидия ажратилади — Review.uz\nБу ҳақда Президентнинг ногиронлиги бўлган шахсларни қўллаб-қувватлашга оид қарорида келтирилган. Шунингдек, қарор билан “Эл-юрт умиди” жамғармаси ҳисобидан 20 нафаргача ногирон ёшлар хорижий ОТМда, онлайн курсларда таълим олиши келтирилган.\n“Ногиронлиги бўлган шахсларни ҳар томонлама қўллаб-қувватлаш, уларнинг бандлигига кўмаклашиш ҳамда ижтимоий фаоллигини янада оширишга оид қўшимча чора-тадбирлар тўғрисида”ги Президент қарори (ПҚ–57-сон, 21.12.2021 й.) қабул қилинди.\nҚарорга кўра, 2022 йил 1 январдан Бандликка кўмаклашиш давлат жамғармаси маблағлари ҳисобидан ногиронлиги бўлган шахсларни ишга қабул қилган иш берувчиларга ҳар бир ходим учун 6 ойда БҲМнинг 1,5 бараварида субсидия берилади.\n- болаликдан ногирон бўлган шахслар ва I ва II гуруҳ ногиронлари даромад солиғи бўйича имтиёз меҳнатга ҳақ тўлашнинг энг кам миқдорининг 1,41 бараваридан 3 бараваригача оширилади;\n- 2024 йил 1 мартгача иш берувчиларга ногиронлар учун тўланган ижтимоий солиқ Давлат бюджетидан тўлиқ қайтариб берилади.\nЁшларга оид давлат сиёсатини қўллаб-қувватлаш жамғармаси маблағлари ҳисобидан ҳар йили 500 нафаргача ногирон ёшларга қуйидагилар учун субсидия ажратилади:\n- ахборот технологиялари, компьютерда дастурлаш амалиёти, умумтаълим фанлари ва хорижий тилларни ўргатиш;\n- тадбиркор ёки ўзини ўзи банд қилган шахс сифатида давлат рўйхатидан ўтганларга асбоб-ускуна ва меҳнат қуролларини харид қилиш учун.\n“Эл-юрт умиди” жамғармаси ҳисобидан 2022 йилдан ҳар йили танлов асосида 20 нафаргача ногирон ёшлар хорижий ОТМда, онлайн курсларда таълим олиши ташкил этилади.


16:05 28 Январ 2020\n17:07 17.07.2019 (Янгиланган 19:20 17.07.2019) Ҳавола олиш\nЛоукостер компаниялар харажатларни қандай камайтиради ва қаердан даромад олади - эксперт фикри.\nТОШКЕНТ, 17 июл – Sputnik. Маълумки, одатий авиакомпания ва лоукостер авиакомпаниялар чипта нархлари орасида катта фарқ бор. Лоукостер авиакомпания билетлари бир неча баравар арзон бўлиши мумкин.\nХўш, бунинг сири нимада, ниманинг ҳисобидан лоукостер авиакомпания чипталари бунча арзон?\nУшбу савол билан Sputnik мухбири авиация соҳаси ва бизнесни бошқариш бўйича мутахассис Ловковский Василийга мурожаат қилди.\nЭксперт фикрига кўра лоукостер авиакомпаниялар қуйидаги омиллар эвазига чипта нархини арзон қилишга муваффақ бўлишади:\nФақат янги самолётлардан фойдаланиш - чунки самолёт қанчалик янги бўлса, уни шунчалик камроқ таъмирлаш керак бўлади ва ундан фойдаланиш харажатлари арзонлашади.\nФақат бир хил моделдаги самолётлардан фойдаланиш – масалан, Ryan Air, "Победа" каби авиакомпанияларга назар солсангиз, улар фақат бир хил самолёт моделларидан фойдаланишади. Бунинг бир неча устунлик тарафлари бор: биринчидан улар бир неча дона бир хил самолёт сотиб олишда ишлаб чиқарувчидан чегирма олишлари мумкин. Иккинчидан эса – бир хил моделдаги самолёт учун бир хилдаги эҳтиёт қисмлар захираси керак бўлади. Учинчидан – механик ва учувчиларни тайёрлашда ҳам бир хил самолёт қулай.\nХодимларига кучлироқ талаблар қўйиш эвазига - улар тезроқ ва хатосиз ишлаши керак бўлади. Масалан, ҳозиргина учиб келган самолётни тезроқ кўздан кечириб, янги парвозга тайёрлаши ва ҳоказо. Ҳар бир хато ёки йўқотилган вақт – бу жарима, пул.\nСамолётлар ердан кўра ҳавода кўпроқ вақт ўтказиш натижасида. Ўртача ҳисоблаганда, уларнинг учиш соати – жуда кўп. Бунинг эвазига уларнинг қимматбаҳо ерда туриш вақти камаяди.\nХизматлар сони ва турини чеклаш натижасида - авиакомпания катта ва қиммат инфратузилмадан воз кечиши мумкин. Шу сабаб сиз лоукостер компания самолётларида экранлар ёки турли-хил таомларни учратмайсиз. Инфратузилма қанча оддий бўлса – харажат шунча кам.\nCамолётлари доим лиқ тўла учиш эвазига - уларда кўп жой эгаллайдиган бизнес класс ўриндиқлар йўқ. Уларнинг ўрнига ҳам кўпроқ йўловчи олинади. Шунингдек, парвоз жадваллари ҳам шунга мос равишда тузилади. Натижада самолёт доим тўла.\nХодимларга камроқ маош тўлаш эвазига- лоукостер компаниялар тажрибали ва катта маош сўрайдиган учувчилар билан эмас – ёш ва арзонроқ персонал олиб уни ўзлари тайёрлашни маъқул кўришади. Шунинг эвазига уларга камроқ маош тўлаш имкони ҳам пайдо бўлади.\nХўш, ушбу компаниялар фақат иқтисод қилиш билан шуғулланса, чипталарни арзон нархда сотса, улар ниманинг ҳисобидан яшайди, қандай даромад олади?\nЛоукостер компанияларда одатда чипта нархи - уннинг таннархига яқин бўлади. Кўп ҳолларда йўловчиларга албатта у ёки бу қўшимча хизматлар керак бўлади. Масалан, багаж олиб учиш, парвозда овқатланиш, ўриндик жойини олдиндан белгилаш каби. Шунинг учун улар чипта сотиб олинганидан сўнг ёки парвоз олдидан қўшимча ҳақ тўлайди.\nАгар сиз одатий компания таклиф этадиган барча хизматларни лоукостер компаниядан харид қилсангиз – чипта нархи одатий авиакомпания нархидан ҳам анча қиммат бўлади. Шуни билиб қўйиш керак.


Эркак соқол ўстиргани учун 6 йилга қамалди | IDROK.UZ\nЭркак соқол ўстиргани учун 6 йилга қамалди\nХитойнинг Синьцзян-Уйғур мухтор вилоятидаги судлардан бири маҳаллий эркаклардан бирини соқол ўстиришни ўз ичига олган провокацион хатти-ҳаракати учун 6 йил қамоқ жазосига маҳкум қилди. Бу ҳақда Agence France-Presse хабар бермоқда.\nЭркак Хитой қонунчилигида кўп маротаба қўлланиладиган “жанжалга сабаб бўлиш” айби билан қамоқ жазосига тортилди. Унинг вазиятида соқол ўстириши провокацион хатти-ҳаракат сифатида талқин қилинди. Унинг турмуш ўртоғи ҳам паранжи тақиб юргани учун 2 йил озодликдан маҳрум этилди.\nВилоят ҳокимияти Синьцзянда яшовчи уйғур мусулмонларнинг урф-одатларига зид равишда диний экстремизмга қарши кураш олиб бормоқда.


Home icon Бош саҳифа»Ўзбек адабиёти»Мумтоз адабиёт»Навоийхонлик»Хамсанавислик анъанаси ва Алишер Навоий “Хамса”си\nМусулмон Шарқи эпик поэзияси тарихи хамсачилик анъанаси билан чамбарчас боғлиқ. Даставвал ХII асрда вужудга келган хамса жанри саккиз асрга яқин вақт давомида юзлаб жавоб достонларга эга бўлди. Шарқ адабиётида биринчи бўлиб “Хамса” ёзган шахс буюк озарбайжон шоири Низомий Ганжавийдир. У 1170-1204 йиллар оралиғида бирин-кетин 5 та достон яратди, бу достонлар шоир вафотидан сўнг яхлит бир тўпламга бирлаштирилиб, “Панж ганж” (“Беш хазина”) деб атала бошланди ва кейинчалик хамса номи билан машҳур бўлди.\nНизомий бешлигидаги биринчи достон “Махзану-л-асрор” (“Сирлар хазинаси”) деб аталиб, 1170 йилда яратилган. Низомий бу достонини ғазнавийлар ҳукмдори Баҳромшоҳ (ХII аср)га бағишлайди. “Махзану-л-асрор”нинг вужудга келишида ХII аср классиги Ҳаким Саноий “Хадиқату-л-ҳақойиқ” (“Ҳақиқатлар боғи”) достонининг таъсири бор. Умуман, мусулмон Шарқида фалсафий-дидактик йўналишдаги достонларнинг ибтидоси ҳам бевосита шу достон билан боғланади.\nНизомий бешлигидаги иккинчи достон “Хусрав ва Ширин” деб аталиб, тахминан 1181 йилда ёзиб тугалланган. Шоир бу достонини салжуқий ҳукмдор Тўғрул II (1174-1194) топшириғига кўра яратади. “Лайли ва Мажнун” достони эса 1188-89 йилларда Ширвоншоҳ Ахситан II топшириғига кўра яратилади.\nНизомий бешлигидаги тўртинчи достон “Ҳафт пайкар” (“Етти гўзал”) 1196 йилда ёзиб тугалланади. Достон 4600 байтдан иборат бўлиб, ҳукмдор Алоуддин Кўрпа Арслон (1174-1207) топшириғи билан яратилган. “Ҳафт пайкар” асосий воқеа ва унга илова қилинган 7 та қолипловчи ҳикоятлардан иборат.\nНизомий бешлигидаги сўнгги – бешинчи достон “Искандарнома” деб аталиб, икки қисм: “Шарафнома” ва “Иқболнома”дан иборат. Достон ҳажми 10000 байтдан ортиқроқ. Достоннинг аниқ қайси йилда яратилганлиги маълум эмас, адабиётларда унинг 1197 йилдан кейин ёзилганлиги ҳақида баъзи қайдлар учрайди.\nНизомий бешлиги яратилгандан кейин орадан бир аср вақт ўтиб, Хусрав Деҳлавий (1253–1325) унга жавоб ёзди ва шу билан хамсанавислик анъанасини бошлаб берди. У 1299-1301- йилларда "Матлаъу-л-анвор" ("Нурларнинг бошланмаси"), "Ширин ва Хусрав", "Мажнун ва Лайли", "Ҳашт беҳишт" ("Саккиз жаннат"), "Ойинайи Искандарий" ("Искандар ойнаси") достонларини яратиб, Низомий ишини давом эттирди ва натижада адабиётда хамсачилик анъанаси пайдо бўлди.\nДеҳлавийдан кейин бу анъана бутун Шарқ дунёсига тарқалди ва жуда кўп халқларда Низомий достонлари мавзуси ва сюжети асосида асарлар пайдо бўлди. Озарбойжон олими Ғ. Алиев жаҳон кутубхоналарида сақланаётган қўлёзма ва манбаларни ўрганиб чиқиш асосида Низомий бешлигига муайян тарзда жавоб ёзган 300 га яқин ижодкорни аниқлади ва улар ҳақидаги маълумотларни умумлаштириб, “Темы и сюжеты Низами в литературах народов Востока” номли монографиясини яратди.\nХамсанавислик тарихида ХV аср Ҳирот адабий муҳити алоҳида ўрин эгаллайди. Изланишлардан маълум бўлдики, айнан шу давр ва шу муҳитнинг ўзида 20 га яқин ижодкор хамсанависликда ўз кучларини синаб кўрганлар. Гар чи бу ижодкорларнинг барчаси тўлиқ хамса яратмаган бўлсалар-да, лекин бешликнинг у ёки бу достонига жавоб ёзиш билан мазкур анъанага ўз муносабатларини билдирганлар.\nБу даврдаги Низомий мавзуларига мурожаат қилган ижодкорлар ҳақида Алишер Навоийнинг “Мажолису-н-нафоис” (1498), Давлатшоҳ Самарқандийнинг “Тазкирату-ш-шуаро” (1486), Ҳумомиддин Хондамирнинг “Макориму-л-ахлоқ” асарларида маълумотлар учрайди.\nИжодкорлар гуруҳини хамсанависликка билдирган муносабатига кўра шартли равишда уч гуруҳга ажратиш мумкин:\n1. Тўлиқ хамса муаллифлари.\n2. “Хамса”нинг баъзи достонларига жавоб ёзган ижодкорлар.\n3. Битта достонга жавоб ёзган ижодкорлар.\nТўлиқ хамса муаллифлари\nТемур ва Шоҳруҳ замонида яшаган бу ижодкорнинг таваллуд ва вафот этган йиллари ҳақида аниқ маълумот йўқ. Фақат Ғ.Алиев ўзининг “Темы и сюжеты Низами в литературах народов Востока” номли монографиясида унинг бешлиги 1402-1417 йй. оралиғида яратилган деган фикрни билдиради.\nЖамолий “Хамса”си қуйидаги достонлардан иборат:\n1. “Туҳфат ул-аброр” (“Махзану-л-асрор”га жавоб)\n2. “Меҳру Нигор” (“Хусрав ва Ширин”га татаббуъ)\n3. “Маҳзун ва Маҳбуб”. (“Лайли ва Мажнун”га татаббуъ)\n4. “Ҳафт авранг” (“Ҳафт пайкар”га татаббуъ)\n5. Достон номланиши аниқ эмас. Лекин воқеалар мазмуни ва қўлланилган вазн Низомий “Искандарнома”сини эслатгани учун уни Низомий бешлигидаги сўнгги достонга жавоб тарзида ёзилган деб ҳисоблаш мумкин.\nШоҳруҳ замонида яшаганлиги ва 1450 йилда вафот этганлиги маълум. Унинг бешлиги 1428-1444 йй. оралиғида яратилган бўлиб, қуйидаги достонлардан иборат:\n1. “Минҳож ул-аброр” (“Яхши кишиларнинг йўли”, 1428) йилда яратилган. Низомий достонидан бир оз фарқланиб, 21 мақолатдан иборат ва уларнинг ҳар бир-бирига иккитадан ҳикоят илова қилинади.\n2. “Риёз ул-ошиқин” (“Севишганлар боғи”, 1432). Баъзи манбаларда “Хусрав ва Ширин” номи билан кўрсатилади.\n3. “Ишқнома” (“Лайли ва Мажнун”га татаббуъ, 1438)\n4. “Ҳафт авранг” (“Етти тахт”, 1440)\n5. “Зафарнома” (1444) йилда яратилган. Номланишдаги ўзгачаликка қарамай, воқеалар баёни ҳам, қўлланилган вазн ҳам “Искандарнома”ни эслатади.\nМазкур гуруҳдаги яна икки ижодкор Алишер Навоий ва Абдураҳмон Жомий “Хамса”лари ҳақида мавзу сўнгида батафсилроқ фикр юритганимиз сабабли бу ўринда уларга тўхталиб ўтирмаймиз.\n“Хамса”нинг баъзи достонларига жавоб ёзган ижодкорлар\nБу ижодкорнинг Нишопурдан келганлиги ва 1434 / 36 йй.да Астрободда вафот этганлиги ҳақида Е.Э.Бертельс ўзининг “Навои и Джами” тадқиқотида маълумот келтиради.\nТуршизий 10 га яқин маснавий-достонлар муаллифи, улардан фақат учтаси “Хамса” достонларига татаббуъ тарзида вужудга келди:\n1. “Гулшан ул-аброр” (“Яхши кишиларнинг гулшани”).\n2. “Лайли ва Мажнун”.\n3. “Баҳром ва Гуландом”.\n1445/ 50-1521 йй. оралиғида яшаган. Манбаларда Абдураҳмон Жомийнинг жияни сифатида тилга олинади. “Хамса”нинг қуйидаги достонларига жавоб ёзганлиги маълум:\n1. “Лайли ва Мажнун”.\n2. “Ширин ва Хусрав” (1490)\n3. “Ҳафт манзар” (“Етти манзара”) “Ҳафт пайкар”га татаббуъ тарзида яратилган.\n4. “Темурнома”. “Искандарнома” вазнида битилган бу достон Амир Темурнинг зафарли юришларига бағишланган.\nКўринадики, Ҳотифий достонлари орасида фақат “Махзан ул-асрор”га жавоб тарзида ёзилган достон учрамайди.\nАсли астрободлик бўлган бу ижодкор XV асрнинг 70-йилларида туғилган. 1529 йилда қатл этилган.“Хамса” достонларига жавобан ёзилган 2 та достони бор:\n1. “Сифат ул-ошиқин” (“Махзан ул-асрор”га жавоб)\nБу ижодкорнинг туғилган ва вафот этган йиллари ҳақида аниқ маълумот йўқ. Фақат Хондамирнинг “Макорим ул-ахлоқ”да Шаҳобиддин Жомийнинг Алишер Навоий маслаҳатига кўра, “Лайли ва Мажнун” ва “Хусрав ва Ширин” достонларини ёзганлиги ҳақидаги маълумотига таянадиган бўлсак, муаллифнинг XV асрнинг иккинчи ярмида яшаганлиги маълум бўлади. Шаҳобиддин Жомийнинг бу икки достони бизгача етиб келмаган ёки ҳалигача топилмаган.\nБитта достонга жавоб ёзган муаллифлар\nБу гуруҳни ғоявий йўналишига қараб иккига ажратиш мумкин:\n1) “Махзан ул-асрор” типида достон ёзган муаллифлар:\nОсафий Ҳиравий, Наргисий, Ғиёсиддин Сабзаворий, Фосиҳ Румий, Саййид Қосимий.\n2) “Лайли ва Мажнун” типида достон ёзган муаллифлар:\nШайхим Суҳайлий, Али Оҳий, Хожа Имод Лорий, Хожа Ҳасан Хизршоҳ, Заве Қозиси.\nХамсачилик тарихида форс-тожик адабиётининг йирик намояндаларидан бири Абдураҳмон Жомий (1414-1492) бешлиги алоҳида ўрин тутади. Жомий ижодкор бўлиш билан бирга сўфий ҳам эди, бу ҳолат у яратган асарларда ҳам намоён бўлади. Шарқшунос олим Конраднинг таъбири билан айтганда, “у – шоир, у – файласуф, у – филолог, у – мусиқашунос. Лекин шу билан бир қаторда у кўпроқ сўфий. Унинг учун борлиқни англашнинг икки кўриниши мавжуд – борлиқ сирлари ва ижод сирлари” (Конрад Н.И. Запад и Восток, 276-бет).\nАдабиётшуносликда Жомийнинг “Хамса” ёзган-ёзмаганлиги билан боғлиқ баҳсли фикрлар мавжуд. Айрим адабиётшунослар Жомий достонларига “Хамса” тарзида эмас, балки еттилик –“Ҳафт авранг” (“Саломон ва Абсол” ҳамда “Силсилату-з-заҳаб” достонларини ҳам қўшган ҳолда) шаклида қараш зарурлигини таъкидлайдилар. Лекин Жомийнинг ўзи “Хирадномаи Искандарий” хотимасида ўз асарини “Панж ганж” деб атаганлиги учун Жомийни “Хамса” яратган ижодкорлар қаторига киритиш тўғрироқ бўлади.\nАбдураҳмон Жомий “Хамса”сининг биринчи достони “Туҳфату-л-аҳрор” 1481 йилда яратилган. Фалсафий-ахлоқий масалаларга бағишланган бу достон Низомий “Махзану-л-асрор”ига жавоб тарзида вужудга келди. Достонлар номланишидаги оҳангдошлик, композицион қурилишдаги ўхшашлик ва қўлланилган шеърий ўлчов бу фикрни тасдиқлайди.\n1482-83 йилларда “Хамса”нинг иккинчи достони “Субҳату-л-аброр” (“Яхши кишиларнинг тасбеҳи”) майдонга келди. Анъанага мувофиқ, хамсанинг иккинчи достони ишқий мавзуга бағишланиши керак эди. Лекин Жомий бу ўринда анъанадан бутунлай чекиниб, фалсафий йўналишдаги яна бир достон яратади. Лекин у биринчи достон каби 20 та мақолатдан эмас, балки 40 та бўлим – “иқд” (тасбеҳ донаси)дан иборат бўлиб, ҳар бир назарий қисмдан кейин алоҳида ҳикоят ва муножот илова қилиб борилади.\nАбдураҳмон Жомий бешлигидаги учинчи достон “Юсуф ва Зулайҳо” деб аталиб, 1483 йилда яратилган. Низомий бешлигида бундай мавзу ва сюжетдаги достон учрамайди. Жомий “Хусрав ва Ширин” мавзусидаги анъанавий достон яратишдан воз кечиб, Қуръонда “аҳсан ул- қисас” – “қиссаларнинг сараси” деб таърифланган Юсуф қиссаси баёнига бағишланган “Юсуф ва Зулайҳо” достонини яратади.\nАбдураҳмон Жомий “Хамса”сидаги тўртинчи достон “Лайли ва Мажнун” мавзусига бағишланган бўлиб, 1483 йилда яратилган. “Хамса”даги сўнгги – бешинчи достон “Хирадномаи Искандарий” ҳам Жомийнинг анъанага риоя этиши билан характерланади. Кўринадики, Абдураҳмон Жомий яратган маснавий-достонлар орасида фалсафий йўналишдаги достонлар етакчи ўринда туриши билан характерланар экан.\nФорс адабиётида Низомий бешлигига биринчи жавоб битган ижодкор Хусрав Деҳлавий бўлса, Навоий бу вазифани туркий тилда адо этди. Навоий бешлигида хамсанависликнинг барча шартларига қатъий амал қилинганлигини кўрамиз. Чунки хамсанавислик анъанасидан бир оз бўлса-да чекиниш, туркий тилда хамсадек буюк асарни ёзиб бўлмайди деган фикрга олиб келиши мумкин эди. Навоий ўз “Хамса”си мисолида анъанавий шакл доирасида ҳам янги фикр айта олиш имкониятини, белгилаб берилган шаклларни жилвалантириш усуллари мавжудлигини кўрсатиб берди ва унинг бу асари умумжаҳон адабиётининг юксак чўққиси бўлиб қолди. Навоий "Хамса"си аждодларимиз маънавий ҳолатининг кўзгуси бўлиб, унда ўтмиш давр ижтимоий турмуши, халқ ҳаёти, урф-одатлари, дин-диёнат, ахлоқ-одоб ҳақидаги қарашлар ўз аксини топган. Навоий "Хамса"си бир-бири билан ич-ичидан мустаҳкам боғланган бешта достонни ўз ичига олувчи яхлит асардир. Буюк шоир унда замонасининг барча долзарб масалаларини қаламга олади. Мундарижавий достон бўлмиш "Ҳайрат ул-аброр"да шоир умр, унинг мазмуни, табиат, жамият ва инсон муносабатларига доир саволларни қўйса, кейинги достонларда муайян тақдирлар, воқеалар мисолида уларга жавоб беришга ҳаракат қилади. “Хамса” достонларидаги муқаддималар достонлар воқелигига шунчаки анъанавий кириш қисми бўлмай, балки достонлар мундарижаси учун очқич вазифасини ҳам ўтайди. Шу маънода муқаддималарда келтирилган фикрларга алоҳида эътибор бериш достонлар тагзаминида яширинган рамзий маъноларни очишга ёрдам беради. Айнан муқаддимада буюк мутафаккирнинг олам ва одам, табиат, кишилик жамияти, умр ва унинг мазмуни ҳақидаги фалсафий-ахлоқий қарашлари, ижодкор сифатидаги буюк салоҳияти у қўллаган бадиий тимсоллар, ташбеҳу тамсиллар воситасида бутун бўй-басти билан намоён бўлади.\nЎзбек мумтоз адабиётининг чўққиси бўлган Алишер Навоий “Хамса”си жаҳон адабиётининг ноёб ва ўлмас дурдонасидир.\n1. Абдуғафуров А. Буюк бешлик сабоқлари. – Т.: Адабиёт ва санъат, 1995.\n2. Ҳайитметов А. Темурийлар даври адабиёти. – Т.: Фан, 1996.\n3. Исҳоқов Ё. “Хамса” поэтикасига доир //Ўзбек тили ва адабиёти.- 1986.-№ 1.\n4. Алиев Г. Ю. Темы и сюжеты Низами в литературах народов Востока. – М.: Наука, 1985.\n5. Валихўжаев Б. “Хамса” ёзиш анъанасига Алишер Навоийнинг муносабати // Ўзбек тили ва адабиёти.-1990.- № 1.\n6. Эркинов А. С. Алишер Навоий “Хамса”си талқинининг XV-XX аср манбалари. Филол.фан.докт.дисс... – Т., 1998.\n7. Юсупова Д. Алишер Навоий “Хамса”сида мазмун ва ритмнинг бадиий уйғунлиги. – Тошкент: МУМТОЗ СЎЗ, 2011.\n8. Навоийнинг ижод олами (мақолалар тўплами). – Т .: Фан, 2001.\n Аслида бундай номланиш ҳам нисбий бўлиб, бу ўринда фақат бизгача етиб келган достонлар ва улар ҳақидаги адабиётшуносликда мавжуд маълумотларга таянилди.


Эрталабки бадантарбия машғулотлари\n31.01.2019 Муаллиф Матлуба ТОЖАЛИЕВА\nЎзбекистон Республикаси Президентининг 2018 йил 20 сентябрь куни жисмоний тарбия ва спорт соҳасини ривожлантиришга бағишланган йиғилишда берилган вазифалар ижросини таъминлаш мақсадида жорий йил 27 январь куни Фарғона шаҳридаги “Нефтчи” профессионал футбол клуби қошидаги болалар-ўсмирлар футбол мактабида аҳолининг барча қатлами вакиллари ўртасида эрталабки бадантарбия машғулотлари ўтказилди.\n– Мазкур тадбирда эрта тонгда 300 нафардан зиёд фуқаролар иштирок этишди. Вилоят жисмоний тарбия ва спорт бошқармасининг ташаббуси билан ҳар ҳафтанинг жума куни соғломлаштириш куни деб эълон қилинди, – дейди вилоят жисмоний тарбия ва спорт бошқармаси олий спорт ютуқлари бўйича бош мутахассиси Фахриддин Абдукаримов. – Мақсадимиз – фуқароларимиз ўртасида жисмоний тарбия ва спортни кенг тарғиб қилиш, уларни спортга жалб этиш, аҳоли соғлиғини мустаҳкамлашга ҳар томонлама кўмаклашишдан иборат.\nФарғона шаҳридаги барча маҳаллаларда эрталабки бадантарбия машғулотларини тарғиб қилиш ва ўтказиш режалаштирилди. Энг асосийси, шуғулланувчи гуруҳларга биттадан мутахассис бириктирилди. Чунки эрталабки бадантарбия машғулотлари инсон саломатлигига ижобий таъсир кўрсатади ҳамда фойдали иш коэффициенти юқори бўлади.\n« Кичик корхонадан катта бизнесга!\nЖаҳолатга қарши – маърифат »


Жинлар базми. Абдулла Қодирий\nHome icon Бош саҳифа»Кутубхона»Наср»Жинлар базми. Абдулла Қодирий\n1. ↑ Барди — қамиш ўзагининг тагида ер бағирлаб ўсадиган барглари, уни ўриб келиб, токни ётқизиб қўндоқлагандан сўнг совуқ урмасин учун устига ёпилади.\n2. ↑ Истак — тол, тут, қайрағочнинг бураб юмшатилган ингичка новдалари, уни ток бағазларини боғлашда осон ишлатилади.\n3. ↑ Охирпешин — соат 4 лар атрофи, аср намозидан олдинроқ пайт.\n4. ↑ Хара-кўча — бекорчи.\n5. ↑ Наҳра — раҳна — деворнинг ўпирилган жойи.


Осиё олимлари ташқи дунёдан қамалиб олишди\n17:46 / 18.02.2017\nОсиёнинг Индонезия, Малайзия, Сингапур ва Тайландда ўтказилган тадқиқот натижасига кўра, ушбу мамлакатларнинг олимлари хорижий ҳамкасблари билан жуда суст ҳамкорлик қилишади. Бу ҳолат тажриба алмашинувига ва минтақада инновациялар тараққиётига салбий таъсир кўрсатмоқда, деб ёзади universityworldnews.com.\nИндонезия, Малайзия, Сингапур ва Тайланднинг камида ўн йил муқаддам докторлик даражаси ёки бошқа илмий унвонни олган 8 фоиз ёш тадқиқотчилари хорижда ишлаган, холос. Global State of Young Scientists ёш олимлар халқаро бирлашмаси ўтказган тадқиқот натижаси шундай.\nОсиёнинг ёш тадқиқотчилари диплом олгач, 3 ойгача бўлган муддатга қисқа сафарларга чиқишади ҳамда асосан, Шимолий Америка ва Европадаги ҳамкасблари билан ҳамкорлик қилишади.\nЯқин қўшни мамлакатлар олимлари билан 18 фоиз олимлар ҳамкорлик қилади. Бундан ташқари, 40 фоизга яқин тадқиқотчи фақат ватанида фаолият олиб боришини айтишган.\nИндонезия, Малайзия, Сингапур ва Тайланд мамлакатларининг 70 фоизга яқин ёш олимлари ватанларини тарк этишни режалаштиришмаяпти.\nМуаллифларнинг фикрича, ёш осиёлик олимларнинг бу тарзда ишлаши ушбу мамлакатларда илмий натижалар пасайишига олиб келади ва янги ғоялар ҳамда турли илмий ёндашувларнинг шаклланишига салбий таъсир кўрсатади.


Экологик вазиятни яхшилаш бугуннинг долзарб вазифасидир | Ўрмон хўжалиги давлат қўмитаси расмий веб сайти\nЭкологик вазиятни яхшилаш бугуннинг долзарб вазифасидир\nДарахтларга меҳр бермоқ, уларни парваришламоқ энг эгу ва хайрли амал саналади. Кўчат экиб, боғ яратиш, атроф-муҳитни тоза ва озода сақлаш халқимизнинг асрлар синовидан ўтган миллий қадриятларидир.\nМаълумот ўрнида қайд этиш лозимки, дарахтлар шаҳар ҳарорати мўътадиллигини сақлайди. Шунингдек, дарахтлар, бошқа ўсимликларнинг барглари ва шоҳлари ёз ойларида қуёшдан келаётган иссиқлик қувватининг фақат 10-30 фоизини пастга ўтказар экан. Натижада ер устида ҳарорат мўътадил бўлар экан.\nЎзбекистон Республикаси Вазирлар Маҳкамасининг 2021 йил 27 октябрдаги қарорига асосан Тошкент вилоятининг умумфойдаланувдаги автомобиль йўллари атрофида кўкаламзорлаштириш ишлари олиб борилмоқда. Жумладан, мазкур ҳудудда тош ва чиқиндилар тозаланиб, ер текислаш, кўчат экиладиган майдончаларни белгилаш, чуқур қазиш, унумдор тупроқ қатлами билан тўлдириш, кўчатларни экиш ҳамда экилган кўчатларни оқлаш каби амалий ишлар бажарилди.\nАмалга оширилган ишлар натижасида, ушбу ҳудудда садақайроғоч, чинор, заранг, шумтол, қрим қарағайи, оққайин, багрянник, жийда каби 19 хил турдаги жами 31 минг дона иқлим шароитга мос манзарали дарахт ва буталарнинг кўчатлари экилиши таъминланди.\nҲозирги пайтда ушбу йўл атрофларига ландшафт дизайн асосида гул кўчатлари экилмоқда, шунингдек парваришлаш ишлари бажарилмоқда.\nҚайд этиш лозимки, давлатимиз раҳбари томонидан ўтказилган Ўзбекистондаги экологик вазиятга бағишланган видеоселектор йиғилишида дарахтларни муҳофаза қилиш ва яшил зоналарни кенгайтириш масалаларига тўхталиб ўтилган.\nЖорий йил сўнггига қадар, масъул шахсларга автомобил йуллари бўйлаб 800 мингдан зиёд, шаҳар ва вилоят марказларида 16 миллион, турар-жой бинолари ичкарисида ва атрофида 42 миллион, далалар ва каналлар атрофида 53 миллион дарахт экиш вазифаси қўйилган.\n← Табиий атроф-муҳитнинг ифлосланиши оқибатида ҳар йили сайёрамизда камида 5 ярим миллионга яқин инсон вафот этади Халқаро келишувга эришилди →


Трамп АҚШда коронавирусга қарши оммавий эмлаш октябрдан бошланиши мумкинлигини айтди\n14:50 / 17.09.2020\nДональд Трампнинг аниқлик киритишича, "бу октябрь ўрталарида, эҳтимол сал кейинроқ" бошланади.\nАҚШда аҳоли ўртасида COVID-19 коронавирусига қарши вакцинани кенг равишда тарқатиш октябрда бошланади, 2020 йил охирида 100 миллион доза вакцина тайёр бўлади. Бу ҳақда АҚШ президенти Дональд Трамп маълум қилди.\n"Биз вакцинани бутунлай хавфсиз ва самарали тарзда етказиш ва тақсимлаш йўлидамиз. Ўйлашимизча, буни октябрда бошлашимиз мумкин", - деди Трамп.\nУнинг аниқлик киритишича, "бу октябрь ўрталарида, эҳтимол сал кейинроқ" бошланади.\nУ вакцина озиқ-овқат маҳсулотлари ва дори-дармонлар сифатини санитар назорат қилиш бошқармаси (FDA) томонидан маъқулланиши билан АҚШ миллионлаб доза вакцина ишлаб чиқаришни бошлашини айтди. Трампнинг сўзларига кўра, мамлакатда 2020 йил охирига келиб камида 100 миллион доза коронавирусга қарши вакцина тайёр бўлади.\nШу билан бирга АҚШ соғлиқни сақлаш соҳаси раҳбарлари коронавирусга қарши вакцина аҳоли учун қачон тайёр бўлиши борасида бошқача фикрда, деб ёзади Bloomberg.\n"Вакцина Америка жамоатчилиги учун қачон тайёр бўлишини сўрайдиган бўлсангиз, биз 2021 йилнинг иккинчи чораги охири, учинчи чорагини якуний муддат сифатида кўрмоқдамиз", - деган касалликларни назорат ва профилактика қилиш маркази (CDC) директори Роберт Редфилд.\nЎзбекистон 9та маҳсулотни АҚШга экспорт қилишга рухсатнома оляпти\nКанадада коронавируснинг иккинчи тўлқини бошлангани маълум қилинди\nБританияда вакцина синовида иштирок этувчиларга атайлаб коронавирус юқтирилади


Ўзбекистон фуқаролари давлат бюджетини “назоратга оладилар”\nАйрим қонун ҳужжатларига ўзгартиш ва қўшимчалар киритилди.\nТОШКЕНТ, 30 авг - Sputnik. Фуқаролар давлат бюджетини назорат қилишда иштирок этади. Бу ҳақда Ўзбекистон Адлия вазирлиги хабар қилди.\nПрезиден томонидан имзоланган “Айрим қонун ҳужжатларига ўзгартиш ва қўшимчалар киритиш тўғрисида”ги қонун билан қонун ҳужжатларига бюджет жараёнида фуқароларнинг фаол иштирок этишини таъминлашга қаратилган ўзгартиришлар киритилди.\n- давлат бюджети ва давлат мақсадли жамғармалари бюджетлари лойиҳаси, уларнинг ижроси тўғрисидаги ҳисоботларнинг аудити ва баҳолаш натижалари юзасидан Ҳисоб палатасининг хулосалари мажбурий равишда эълон қилинади;\n- вазирлик ва идоралар бюджет маблағларидан фойдаланиш, ўтказилган танловлар ва сотиб олинган товарларни етказиб бериш тўғрисида ахборотларни ўз расмий веб-сайтларида жойлаштиради;\n- маҳаллий бюджетларни ижроси бўйича ҳисоботнинг халқ депутатлари кенгашларида тасдиқланиш жараёни ОАВда ёритилади;\n- давлат бюджети ва давлат мақсадли жамғармалари бюджетлари лойиҳалари, уларнинг ижроси бўйича ҳисоботларни ҳамда келгуси икки йилга оид бюджет мўлжали Олий Мажлисга тақдим этилишидан олдин жамоатчилик муҳокамасидан ўтказилади.


Асабларим - Динда саволим бор\nХозирги вақтда: 20 ян 2019, 08:19\nПост Савол » 07 Июн 2017, 14:33\nАссалому алайкум! Мeн 31 ёшдаман, бувимнинг айтишларича туғилганимдан бошлаб онам томонидан жуда кўп калтакланган эканман. Кeйин бувим тарбияларига олган эканлар. Дадам 4 ёшимда оламдан ўтган. Бувимнинг уйида ҳам 4 йил яхши яшадим, кeйин турмушга чиққунимга қадар келинойим, амакимларнинг турткиси остида яшадим. Охирги пайтлар қўлимдан eтаклаб кўчаларга чиқариб юборишарди. Кeйин турмушга чиқдим, энди ҳаётим яхши бўлади дeсам, бу eрда ҳам аёвсиз ҳўрликлар, қайнонам, қанопаларим, қайнака, овсинларим ҳатто эримдан мeҳр кўрмадим. Оддий оёғимга калиш ёки ҳомиладор пайтимда бирор нарсани eгим кeлса ҳам уруш, тўпалон бўлиб кeтарди, камситиш, eрга уришларидан жуда ҳам чарчадим. Ҳозир алоҳида яшаяпмиз, 2 та фарзандим бор. Лeкин энди эрим бизни боқишдан қочиб онасининг уйида яшаяпти. Айни вақтда туғруқдан кейинги таътилдаман, икки фарзандимни ҳам кесарча кесиш йўли билан туққанман. Муаммо шундаки, мен бор аламимни фарзандларимдан оламан, қичқириб калтаклайман, кўзимга ҳeч нарса кўринмай кетади. Баъзан нима қилаётганимни ўзим сeзмай қоламан. Катта қизим 3 ёш, айтишларича 3 ёшга қадар калтак билан ўсган бола кeйин ҳаётида жуда қийналар экан. Шу ростми? Илтимос ўзимга, фарзандимга маслаҳат бeрсангиз.\nПост Руҳшунос » 07 Июн 2017, 14:34\nВа алайкум ассалом! Албатта калтак еб, қийинчиликлар билан катта бӯлган бола ҳеч қачон бахтли бӯлолмайди ва кечиримли, хушфеъл, ӯзини қадрини биладиган бӯлиб ӯсмайди. Бунга мисол ӯзингизнинг ҳаётингиз. Сиз ҳозир болаларингиздан қандай “аламингизни” олаётган бӯлсангиз, улар хам ӯз фарзандларидан аламини олишади. Сиздан қариндошларингиз “аламларини” олиб, сизни катта қилишганлари сингари. Буни фақат сиз тӯхтата оласиз. Яъни миянгизда ҳар доим “сизларни ӯзим учун кечирдим” деган гап айланиши керак. Аллоҳдан сӯранг, “Кечириш туйғусини бергин, кӯнглимни уларга нисбатан юмшоқ қилгин”, деб. Чунки қариндош-уруғ билан узоқлашиш шариатимизда гуноҳ ишлардан бири. Ҳаёлан ҳаммага яхшилик қилинг. Кейинчалик ҳаётингиз давомида уларнинг ёмон ҳулқларига жавобан яхшилик қила оладиган бӯласиз. Қачонки сизни хафа қилганларни кечирар экансиз, секин-аста ӯзингизни яхши кӯришни, қадрлашни ӯргана бошлайсиз ва албатта атрофдагиларнинг олдида обрӯ-мартабангиз баланд бӯла бошлайди. Чунки, қалбида гина-қудрати бор инсонларни ҳеч ким суймайди. Ундай инсонлар хотиржамлик ҳиссига эга бӯлолмайди. Ҳеч ким асабий, хаётидан ва умуман хаммадан норози инсонлар билан яқинлик қилишни хоҳламайди. Ҳамма ҳам илмли, гапирса фақат яхшиликни гапирадиган, гӯзал хабарларни берувчи, хушфеъл, салобатли инсонларга талпинади. Сиз хам ӯзингизни шундай тутишга, ҳар доим табассум қилишга, хушмуомала бӯлишга ҳаракат қилинг. Турмуш ӯртоғингизни қадрлашга, уларнинг хизматларини ӯзингиз учун, яъни ажр-савоб олиш учун қилинг. Шунда у инсон сиз ва болаларингизни қадр-қимматини тушуна бошлайди ва сарф харажатдан қочмайди. Валлоҳу аълам!\nМавзу - Асабларим


BMW вa Volkswagen сайёрани вайрон қилишда айбланмоқда\nГермания компаниялари 2030 йилга келиб газ билан ишлайдиган автомобил ишлаб чиқаришни тўхтатишни рад этишмоқда\nГерманиянинг Даимлер автомобил ишлаб чиқарувчиси (Меrcеdes-Bens эгаси) иккита экологик ташкилотнинг 2030 йилгача ички ёниш двигателли автомобил ишлаб чиқаришни тўхтатиш ҳақидаги талабларини рад этди. Ассоcиатед Пресс хабарига кўра, Греенпеаcе ва Деутсче Умwелтҳилфе адвокатлари тегишли шартномани имзолашдан бош тортгани учун Даимлер, BMW ва Volkswagenни судга бериш билан таҳдид қилишган.\nЭкологик ташкилотларнинг таъкидлашича, компаниялар иқлим ўзгаришига қарши курашиш учун иссиқхона газлари чиқиндиларини камайтириш борасида ҳукуматлар билан бир хил қоидаларга амал қилишлари керак. Volkswagenга ёзган мактубида Греенпеаcе автомобил ишлаб чиқарувчисини "мулк, соғлик ва инсон ҳаётига таҳдид солаётганликда" айблади, чунки у кўп миқдордаги карбонат ангидрид чиқиндилари учун жавобгардир, бу эса сайёрамизни йўқ қилишга олиб келади.\nДаимлер ходимларининг айтишича, улар қонуний чоралар кўриш учун "ҳеч қандай сабаб" кўрмайдилар. "Агар иш судга келса, биз ўзимизни ҳимоя қилиш учун барча қонуний воситалардан фойдаланамиз", - дейилади компанияда.\nАвтомобил ишлаб чиқарувчиси, шунингдек, Париж иқлим келишуви мақсадларига эришишга интилаётганини, шунинг учун 2039 йилга келиб электромобилларга ўтишини айтди. BMW ҳам шундай деди, экологик ташкилотларнинг ҳуқуқий таҳдидини таҳлил қилади. BMW яқин ўн йил ичида 10 миллиондан ортиқ электромобилларни сотмоқчи.\nVolkswagen шўба корхонаси Ауди, 2026 йилга келиб, у тақдим этадиган барча янги автомобиллар тўлиқ электр энергиясига эга бўлишини айтди. Ёниш билан ишлайдиган автомобиллар электромобилларга ўтишни молиявий қўллаб-қувватлаш учун ўн йил охиригача ишлаб чиқарувчилар қаторида қолади. Август ойида компания Тесла билан рақобатлашиши керак бўлган ҳашаматли электромобилни тақдим этди.\nКиритилди: 23:16 03.09.2021. Ўқилди: 3320 марта. Фикрлар сони: 0 та.\nҚаршида йигитнинг вафот этиши ортидан жиноят иши қўзғатилди\nAҚШда автобус фалокатга учради. 30 киши жароҳатланди


Qalampir.uz - Соғлиқни сақлаш вазири ташвишда!\nСоғлиқни сақлаш вазири ташвишда!\n13:21, 22.03.2018 Жамият\nСоғлиқ сақлаш вазири Алишер Шодмонов ушбу оилавий тадбирга ҳам эътибор қаратилиши лозимлигини таъкидламоқда.\nЎзбекистон Республикаси Президенти Шавкат Мирзиёев топшириғи билан Ўзбекистон Республикаси Олий Мажлиси Сенати “Тўй-ҳашамлар, оилавий тантаналар, маърака ва маросимлар, марҳумларнинг хотирасига бағишланган тадбирлар ўтказилишини тартибга солиш тўғрисида”ги қарор лойиҳасини тақдим этганидан хабарингиз бор.\nГарчи ушбу қарор лойиҳаси ва низомда янги туғилган чақалоқни туғруқхонадан олиб чиқиш тадбирлари ҳақида сўз бормаган бўлса-да, Ўзбекистон Республикаси Соғлиқ сақлаш вазири Алишер Шодмонов ушбу оилавий тадбирга ҳам эътибор қаратилиши лозимлигини таъкидламоқда.\nСоғлиқни сақлаш вазирлигида оилада фарзанд дунёга келиши муносабати билан ўтказиладиган маросимлар, айниқса, туғуруқхонадан чақалоқни олиб чиқиш тадбирларидаги дабдабабозлик, миллий урф-одатларга зид бўлган турли ортиқча маросимларнинг олдини олиш бўйича тадбирлар режаси ишлаб чиқилди. Бу ҳақда Соғлиқни сақлаш вазири Алишер Шодмонов шундай дейди:\n“Тан олиб айтиш керак, ҳақиқатан ҳам миллатимиз ушбу масалада таназзул ёқасига келиб қолгани рост. Давлатимиз раҳбари жуда ўринли таъкидлаганларидек, тўй-маросимларни ўтказиш фақат шахсий иш эмас, балки ижтимоий масала ҳам. У бир оилада ташкил қилингани билан тадбирнинг таъсири бутун жамият ҳаётига, халқимиз саломатлигига таъсир қилади.\nЖорий йилнинг февраль ойида тегишли вазирлик, идора ва ташкилотлар билан ҳамкорликда “Оилада фарзанд туғилиши муносабати билан ўтказиладиган маросимлардаги дабдабабозликларнинг олдини олиш бўйича чора-тадбирлар режаси” тасдиқланиб ижрога киритилди.\nТиббиёт ходимлари халқ орасига чуқур кириб, янги ва таъсирчан усулларда тарғибот ишларини олиб бормоқда. Кузатувларимиздан кўринмоқдаки, тушунтиришнинг эскича усуллари бугун ўзини оқламайди. Шу боис айни дамда тиббиёт муассасаларида акушер-кинекологлар, оила шифокорлари, патронаж ҳамширалар билан ҳамкорликда иш олиб боряпмиз. Ҳомиладор аёллар, қайнона-қайноталар билан алоҳида тарғибот ишлари ўтказилмоқда. Чақалоқ дунёга келиши билан ўтказиладиган ортиқча дабдабабозликдаги маросимларнинг янги туғилган гўдак ва она соғлигига салбий таъсири тиббий нуқтаи назардан тушунтирилмоқда. Айниқса, чақалоқ туғилгач, дастлабки қирк кун она ва бола соғлиги учун энг муҳим палла экани, бу муддат ичида қариндош-уруғларнинг йўқлови ҳам улар саломатлигига салбий таъсир қилиши ҳақида суҳбатлар ўтказилмоқда. Чилла даври деб айтиладиган бу муддатга халқимиз қадимдан ҳам алоҳида эътибор қаратиб келган.\nБиргина Тошкент шаҳрида ушбу тарғиботлар натижасида мингга яқин ёш оилалар туғруқ мажмуасидан чиқиш жараёнларини ихчам, ортиқча дабдаба ва исрофгарчиликларсиз, миллий урф-одатларимиз бўйича ўтказишди. Бугун уларнинг қамрови кенгайиб бормоқда. Бола саломатлиги, келажаги, эртанги ҳаёти учун унинг туғуруқхонадан қандай автомашина, эртак қаҳрамонларию, карнай-сурнай билан чиқиши эмас, унга бериладиган тарбия, тиббий ёрдам ва ота-она намунаси муҳим эканини англаб етаётган оилалар сони ортиб бормоқда”.\nАйни дамда Олий Мажлис Сенати томонидан ишлаб чиқилган қарор ва низом муҳокамаси давом этмоқда. Вазир Шодмоновнинг туғруқхонадан чақалоқларни олиб чиқиш борасида амалга ошираётган фаолияти ва билдирган таклифлари халқ томонидан қандай қабул қилинади, сенаторлар буни ҳам қарор ва низомга киритадиларми? Кузатамиз...\nТеглар:Алишер Шодмонов Тўй\nЎзбекистонда яна бир собиқ прокурор, унинг хотини ва ўғли порахўрликда айбланмоқда\n15:12, 22.12.2018 1 731\n16:50, 03.12.2018 2 652\n09:54, 20.11.2018 2 246\nЎзбекистон ва Қозоғистон соғлиқни сақлаш соҳасида “йўл харитаси” имзоланди\n13:02, 27.10.2018 1 008\nАлишер Шодмонов Остонада\n18:40, 25.10.2018 2 152


26 феврал 2021, Тошкент вақти: 23:52\nҲозир бу партиялар мустақил ташаббус гуруҳлари орқалигина ўз номзодларини кўрсатиш имкониятига эга бўлиб турибди.\nМарказий сайлов комиссияси (МСК) матбуот котиби Низомиддин Нурматовнинг сўзларига қараганда, ташаббус гуруҳлари, аввало, округ сайлов комиссиясидан гуруҳ тузилгани ҳақида мандат олиши лозим. Сўнг ўз номзодини қўллаб-қувватлаш учун округ сайловчиларидан саккиз фоизининг имзосини тўплаши керак. Шундан кейин ташаббус гуруҳи номзоднинг ҳужжатларини МСКга тақдим этади.\nМСК раиси Бўритош Мустафоевнинг 20 сентябрь куни журналистлар билан учрашув чоғида билдиришича, сайлов тўғрисидаги қонуннинг 23-моддасига қўшимча киритилган. Унга мувофиқ сиёсий партиялар тақдим этган имзо варақалари тўғри тўлдирилганлиги МСК томонидан, ташаббус гуруҳлариники эса округ сайлов комиссияси томонидан текширилади.\n“Бирлик халқ ҳаракати” партияси бош котиби Васила Иноятованинг таъкидлашича, ташаббус гуруҳлари ишига мушкулликлар туғдириш ҳозирданоқ бошланган. Жумладан, янги қоидага кўра, бу гуруҳ аъзолари сони 300 киши (аввал 100 киши эди) бўлиши белгиланган. Бундан ташқари, гуруҳ йиғилишини ўтказиш учун рухсат олиш керак. Маъмурларнинг йиғилишга рухсат беришига эса ишониш қийин.\nВ.Иноятованинг маълум қилишича, “Бирлик” партияси ташаббус гуруҳлари орқали ҳар бир минтақадан тўрттадан номзод кўрсатишни режалаштирилган. Улар Қонунчилик палатаси ва Сенатга сайланишга ҳаракат қилади. Шунингдек, шаҳар ва туман миқёсидаги сайловга ҳам номзодлар тайёрланган.\nВ.Иноятова “Бирлик”нинг бўлажак сайловда ғалаба қилиш имконияти 20 фоиз баҳоланаётганини эътироф этди.


Туркия ҳукумати давлат тўнтаришига қарши чиқиб, ҳалок бўлган ва яраланганлар оиласига қанча товон пули тайинлади?\n18:49 / 29.07.2016\nТуркия ҳукумати давлат тўнтаришига уриниш вақтида унга қаршилик кўрсатган ва натижада ҳалок бўлган ёки яраланганлар оиласига товон пули миқдорини белгилади. Бу ҳақда “Анатолу” ахборот агентлиги хабар бермоқда.\nЯраланганлар оиласига ҳар ойда минимал тарзда 3203 Туркия лираси (Минг доллар атрофида) пул тўлаб борилади. Ҳалок бўлганларнинг оиласига эса 88,6 минг лира (29,4 минг доллар атрофида) товон пули берилади.\nБундан ташқари, ҳалок бўлганларнинг оила аъзолари ҳарбийларнинг оила аъзолари сингари ҳар ойда маълум миқдорда пенсия олиб туради.\nНогирон бўлиб қолганларга эса бир марталик 177,2 минг лира (58,8 минг доллар) тайинланди. Ҳалок бўлган ва яраланганларнинг оила аъзолари давлат секторларида бемалол ишлаш имкониятига эга бўлишди.


Huawei иккита камерали ва NFC чипли смарт-соат тақдим этди (+видео) - Terabayt.Uz\nHuawei иккита камерали ва NFC чипли смарт-соат тақдим этди (+видео)\nХитойлик техногигант болаларга мўлжалланган янги – Huawei Children’s Watch 4X русумли ақлли соатини намойиш қилди. Унинг асосий ўзига хосликларидан бири – бирданига иккита камера билн таъминланганидир.\nЎҚИНГ: Galaxy Watch 3’ни илк бор «жонли» видеода ишлатиб кўрсатишди!\nСмртвочнинг видеоқўнғироқларга мўлжлланган олд камераси 5 мегапикселлик аниқликка эга. Иккинчиси эса 90 даражали бурчак остида жойлашган бўлиб, 8 мегапикселлик датчик ҳамда F/2,0 диафрагмали объектив билан таъминланган.\nHuawei’нинг таъкидлашича, бош камера 4 карралик рақамли зум функциясидан ташқари, сунъий онг билан ҳам таъминланган; у кадрдаги объектни аниқлабгина қолмасдан, интернетдан у ҳақида маълумот излашга ҳам қодир! Ҳар иккала камерани ҳам сув остида ишлатса бўлади, зеро, Children’s Watch 4X корпуси сувдан ҳимояланган (5 ATM).\nHuawei Children’s Watch 4X тўртбурчак шаклдаги, диагоналига 1,41 дюймлик AMOLED-дисплей билан жиҳозланган ва у 320х360 пикселлик аниқликка эга. Kirin процессори базасидаги бу қурилмани 1/16 гигабайтлик тезкор/доимий хотира билан таъминлашган.\nЎҚИНГ: Samsung Galaxy Watch 3: тўққизта версияси, нархи ва тақдимот куни\nБулардан ташқари, янги смарт-соат NFC, Wi-Fi, Bluetooth ҳамда LTE модулларига эга. Унда геолокацияни аниқлаш учун нақ бешта тизим (GPS + Beidou + ГЛОНАСС + GALILEO + QZSS) амал қилади; натижада ҳатто бинонинг ичида ҳам жойлашувни ўта даражада аниқликда билиш мумкин.\nChildren’s Watch 4X смарт-соатига жисмоний фаолликни кузатиб бориш функцияси жорий этилган. Унга ўрнатилган махсус иловалар дўконида эса болалар учун катта миқдордаги таълимий контент мавжуд.\nАқлли соатнинг 800 мА/соатлик аккумулятори тезкор қувватлаш технологиясига эга: 20 дақиқада у нолдан бошлаб 50 фоизгача зарядланиб улгуради. Барча функцияларини ёқиб қўйиб ишлатган ҳолатда ҳам унинг қуввати камида бир кунга бемалол етади.\nChildren’s Watch 4X шунча афзалликларга эга бўлгани сабабли, нархи ҳам ўзига яраша – 200 АҚШ долларига тенг. Хитойда уни 19 августда сотувга чиқаришади.\nЎҚИНГ: Сувдан ҳимояли смарт-соатни атиги 16 доллардан сотишяпти, лекин у аввал янада арзон эди!\n#"ақлли соат" #Huawei #смарт-соат #аксессуарлар #Huawei Children’s Watch 4X


Туркиядаги бир сўровноманинг натижалари « Ўзбекистон Халқ Ҳаракати\nТуркиядаги бир сўровноманинг натижалари\n28 May 2013 - 6:42\nМаълумки, Туркия кўп миллатли мамлакатдир. Мамлакат аҳолисининг асосий қисмини турклар ва курдлар ташкил қилади. Айни пайтда миллатчилик низолари замонавий Туркиянинг энг катта муаммоларидан биридир.\nҲозирги кунда Туркия ҳукумати мамлакат жанубий шарқида курд исёнчи ҳаракатини тўхтатиш қаратилган махсус дастурни амалга оширмоқда. Бу дастурга кўра, курд исёнчиларининг қуролли тўдалари мамлакатни тарк қилишлари, миллий муаммолар эса сиёсий йўл билан ечилиши назарда тутилган.\nЯқинда эълон қилинган бир сўровнома (haber.gazetevatan.com) ушбу масалада қизиқарли натижаларни кўрсатган.\n-Туркия аҳолисинг 75 % ўзини “Турк”, фақат 6 % эса “Курд”, деб билади.\n– Мамлакат жанубий шарқи аҳолисниинг 25% , Мармара ва Оқденгиз минтақалари аҳолсининг 15% курдлардан иборат.\n– Жанубий шарқий ҳудудларда ҳанафийлар 35%, шофийлар 59% ташкил қилади. Ҳанафийларнинг 80% ҳукуматдаги АТП га, шофийларнинг 70% курдларнинг ТДП овоз берадилар.\n– Ҳозирги кунда қўшнингиз курд бўлишини истайсизми, деган саволга туркларнинг 60% “йўқ”, курдларнинг 80% “ҳа”, деб жавоб берганлар.\n-Курдлар билан оила қуришни истайсизми, деган саволга туркларнинг 50% “йўқ”, деб жавоб берган.\n-Ҳукуматнинг террорни тугатишга қаратилган дастурини туркларнинг 50%, курдларнинг эса 80% қўллаб қувватлаганлар.\n-АТП ва ТДП тарафдорларининг 50% Туркияда Президентлик тизимининг жорий қилинишига қарши эканликларини билдирганлар. Туркия аҳолисининг 70% ҳам Прзидентлик тизимига қарши эканлигини билдирган.\nУнутмаслик керакки, бу сўровнома мухолифатдаги Жумҳурият Халқ Партияси тарафидан ўтказилган.


Даниил Кислов "Фергана.ру", Алишер Соипов ва сайтнинг "аксилўзбек" кайфияти ҳақида - BBC News O'zbek\nImage caption "Марказий Осиё минтақасига доир барча ахборотни кузатамиз", дейди Даниил Киcлов\nРус, ўзбек ва инглиз тилларида материаллар эълон қиладиган "Фергана.ру" интернет сайтини бутун дунёда ўқишади.\n"Фергана.ру" асосчиси ва бош муҳаррири Даниил Кисловнинг айтишича, ушбу сайтни ташкил этишга 1999 йилдаги Боткен воқеалари туртки берган.\n"Ўзи Боткен воқеаларидан ҳам илгари - мен ўзим туғилиб ўсган Фарғона водийсига жаҳонда қизиқиш катта бўлиши керак, деб ўйлардим. Авваламбор, мен ўзимнинг Фарғонам, мен катта бўлган Фарғона ҳақида сайт барпо этиш орзусида эдим. Аммо Боткендаги ҳодисалар дунёнинг бу водийга информацион қизиқишини оширди", дейди Даниил Кислов.\n2001 йилда "Фергана.ру" ахборот агентлиги сифатида рўйхатга олинган.\n"Фергана.ру" фақат кундалик воқеа-ҳодисаларни ёритиш билан чекланмайди.\n"Биз Марказий Осиё минтақасига доир барча ахборотни кузатиб боришга интиламиз. Маданият, сиёсат, ижтимоий ҳаёт, фуқаролик жамияти, инсон ҳуқуқлари ва бошқалар. Бизнинг мавзумиз ҳамда ахборотни танлаш тамойилимиз битта - у Марказий Осиёнинг бешта республикаси - Ўзбекистон, Қозоғистон, Туркманистон, Тожикистон ва Қирғизистонга тааллуқли бўлмоғи лозим. Табиийки, минтақа ҳаётига у ёки бу шаклда таъсир кўрсатадиган мамлакатлар - Афғонистон, Покистон, Эрон, Хитой ва албатта, Россияни кузатиб борамиз", дейди "Фергана.ру"нинг асосчиси, муассиси ва бош муҳаррири.\n"Фергана.ру"нинг адабиётга бағишланган "Кутубхона" ёки "Ферганский альманах" сингари саҳифаларида қатор ижодкорларнинг улкан бадиий асарлари жамланмасидан иборат электрон кутубхона ташкил этилган.\n"Фергана.ру"нинг форумини минтақа мамлакатларидаги ҳаёт қизғин муҳокама этиладиган энг катта форум деб аташ мумкин.\nМен ўзимнинг Фарғонам, мен катта бўлган Фарғона ҳақида сайт барпо этиш орзусида эдим. Аммо Боткендаги ҳодисалар дунёнинг бу водийга информацион қизиқишини оширди\nДаниил Кислов 1965 йилда Фарғона шаҳрида туғилган.\nФарғона Давлат педагогика институтига ўқишга кирган.\n"Пахта теримига боришдан бош тортганим учун 2-курсдан мени институт талабалари сафидан чиқаришган", дейди Даниил.\nФарғона ва Тошкент шаҳарларида турли нашриётлар, босмахоналарда ишлаган.\n"Ўзбекистондаги охирги иш жойим "Звезда Востока" журнали бўлган. 1994-1995 йилларда журналнинг наср бўлими бошлиғи бўлганман", дейди Даниил Кислов.\nУ 1995 йилдан буён фаолиятини Москвада давом эттиради.\nБи-би-си меҳмони Даниил Кисловнинг интернет сайтимиз муштарийлари ва радиотингловчиларимиз саволларига жавоблари\nБи-би-си: Ҳурматли Даниил, "Фергана ру" веб-сайтини ташкил этиш ғояси қандай туғилган? Шу ҳақда батафсил сўзлаб берсангиз.\nДаниил Кислов: Мен 1995 йилда Москвага доимий яшаш учун кўчиб келдим. Ўша пайтларда мен Фарғона шаҳрини, ўзимнинг болалигим, мен ўсиб катта бўлган жамиятни қаттиқ соғинардим. Мен бир пайтлар Фарғонада бирга умргузаронлик қилганимиз инсонлар - кимдир бошқа жойларга кўчиб кетди, кимдир ҳамон Фарғонада қолган - ўша инсонлар билан яна мулоқотни хоҳлардим. 1997 йилларда Москвада интернет анча оммалашди - биз интернет нима эканини яхши билиб олдик. Мен интернетнинг имкониятларидан фойдаланиб ўзимнинг Home Page имни ташкил этишга қарор қилдим. Ўша йиллари ҳар бир кишининг ўзининг хусусий интернет саҳифасини очиш модага айланган эди. Мен хусусий интернет саҳифа очишни мақсад қилар эканман, буюк Ирланд ёзувчиси Жеймс Жойснинг сўзларини эсладим: "Агар Дублин шаҳри вайрон бўлса, шаҳарни менинг "Улисс" романим асосида қайта тиклаш мумкин бўлади". Чунки бу романда Дублин жуда яхши тасвирлаб берилган, ҳар бир ариғи, ҳар бир кўчаси ва бурчагигача. Мен эса ўзимнинг сайтимда Фарғона шаҳрининг менга суюкли ҳар бир бурчаги, Фарғона шеърияти, Фарғона тасвирий санъати, дўстларимнинг ижоди намуналари жой олишини хоҳладим. Қисқа қилиб айтганда, мен ўзимнинг ўтмишим гуманитар томонига бағишланган интернет саҳифа барпо этдим. Аммо айнан мен "Фергана.ру" сайтини ташкил қилган 1999 йилда ҳаммага яхши таниш Боткен ҳодисалари юз берди. Ўзбекистон Исломий ҳаракатининг жангарилари Қирғизистон ҳудуди орқали Фарғона водийсининг Ўзбекистондаги қисмига ўтишга ҳаракат қилдилар. Ўртада қисқа жанглар бўлиб ўтди, бу жанглар овозаси бутун дунёга ёйилди. Жангарилар ўтмоқчи бўлган жойнинг номи - Фарғона, Фергана сўзи бирданига кўпчиликнинг оғзига тушди. Фарғона водийси ҳақида жаҳон нашрлари, халқаро ахборот агентликлари ёзишни бошладилар. Москвада бўлиб турган менинг ўзимга қизиқ эди - нималар бўлаяпти у тарафларда? Мен қўлимга тушган Россия ёки жаҳон ахборот агентликларининг шу ҳақда тарқатаётган хабарларини олиб, ўзимнинг сайтим "Фергана. ру"га қўя бошладим. Шуни тушундимки, мен интернет саҳифага қўяётган хабарлар сайтимга кираётган ўқувчиларга ҳам қизиқ экан. Бир кунда менинг сайтимга дунёнинг турли бурчакларидан 100 та одам кираётганини кўриб, жуда ҳайратланганман. Шундан кейин "Фергана.ру"нинг ахборот йўналишини кенгайтирдим. Менинг ёдимга Фарғона ёки Тошкент шаҳрида, Ўзбекистоннинг бошқа жойларида ҳамда Марказий Осиёнинг бошқа республикаларида ҳам менинг журналист ё бошқа касбдаги дўстларим тушди. Улар кўмагида фақат Фарғона водийси эмас, бутун минтақа ҳақида хабар тарқатадиган ахборот агентлигини ташкил этиш ғояси туғилди менда. Ва биз Россия матбуот вазирлигига ариза бериб, "Фергана. ру" ахборот агентлиги сифатида рўйхатдан ўтдик.\nБугун "Фергана. ру" ижодий жамоаси неча кишидан иборат?\nДаниил Кислов: Кўпчилик, "Фергана.ру" машҳур, кўпчиликка таниқли нашр, бу сайтнинг ўқувчилари сони кўп, шунинг учун бу катта империя, Москвадаги улкан бинолардан бирига жойлашган йирик ахборот агентлиги, деб ўйлашади. Мен сизга ўзимизнинг касбий фаолиятимизга тааллуқли сирларни очмасликка ҳаракат қилган ҳолда қуйидагиларни айтишим мумкин: "Фергана.ру" фаолиятини уч муҳаррир юритишади. Бош муҳаррир менинг ўзимман. Менинг яна икки аёл ҳамкасбим бор. Бизнинг вазифамиз таҳрир қилишдан иборат. Интернет сайтнинг асосий ишларини эса бутун Марказий Осиё минтақаси бўйлаб сочилиб кетган мухбирларимиз бажаришади. Охирги "Қирғиз инқилоби"дан кейин(Ишқилиб, охиргиси бўлсин) - 7 апрел ҳодисаларидан кейин Москвадаги бир неча матбуот ходимлари мендан сўрашди: "Сизлар қандай қилиб воқеаларни бунча тез ёритишга муваффақ бўласизлар? Мана Таласда тўполон бўлганда дарров ёритдингиз? Эртаси куни асосий воқеалар Бишкек ёки Жалолободга кўчганда, мухбирларингиз тезда у ердан хабар беришди. Сиз у ерга Москвадан мухбир юборасизми?" Мен уларга шундай дедим: "Йўқ, биз мухбир юборганимиз йўқ. Фақат ўша шаҳарда яшайдиган, ўша шаҳардаги оммавий ахборот воситаси учун ишлайдиган журналистлар билан бизнинг алоқаларимиз яхши. Қаердадир нимадир юз берса, биз ўша жойдаги бизга таниш журналистдан бу ҳақда хабар беришни илтимос қиламиз, холос". Ҳозир бизнинг минтақадаги мамлакатларда 25 га яқин мунтазам фаолият юритадиган ўз мухбирларимиз бор. Ва биз билан ҳамкорлик қилишга тайёр юзтача журналист билан доим мулоқотдамиз. "Фергана.ру"нинг контентини оператив тарзда тўлдиришга кўмак бераётган бу инсонлардан миннатдорман. Ва бизнинг икки таржимонимиз бор, улар рус тилидан ўзбек тилига, инглиз тилига таржима қилишади.\nБи-би-си: Бизнинг бир неча ўқувчимиз "Фергана.ру" қандай молияланиши билан қизиққан.\nДаниил Кислов: Узоқ вақт "Фергана. ру" менинг шахсий пулларим эвазига "яшаган". У пайтларда мен ахборот агентлигида ишлардим, ва ўзимнинг хусусий бизнесим бор эди. Ўзимдан, оиламдан орттирган маблағимни "хоббим" ҳисобланган сайтимга сарфлар эдим. Ҳамма ишимни ташлаб, фақат "Фергана.ру" билан шуғулланишга қарор қилганимдан кейин қаердандир маблағ топиш масаласи кўндаланг бўлди. Ҳозир бизнинг бир неча доноримиз бор. Улар халқаро ташкилот ҳисобланади. Улар билан бизнинг ўртамизда эришилган шартнома бўйича мен уларнинг қайси ташкилот эканини ошкор қилмаслик мажбуриятини олганман, шунинг учун буни айтолмайман. Айтишим мумкин бўлган нарса шуки, бу донорлар бизга унча катта ҳисобланмаган миқдорда молия беришади, аммо бунинг эвазига бизнинг зиммамизга ҳеч қандай мажбурият юкланмайди. Биз кимдандир маблағ олсак-да, ҳеч қачон ҳеч кимнинг вазифасини, ҳеч кимнинг дастурини бажармаймиз. Донорлар бу маблағларни бизга ўзимизнинг оммавий ахборот воситамизни ривожлантириш учун беришади. Шунингдек, биз ширкатларга, бизнинг ҳамкорларимиз бўлган оммавий ахборот воситаларига сайтимиздан жой берамиз, уларнинг рекламаси ёки янгилиги "Фергана.ру" да жойлашгани учун бизга улар ҳақ тўлашади. Молиямиз манбалари мана шу.\nБи-би-си: Жаҳон Ражабий исмли ўқувчимиз мактуби: Qurbon aka, agar adashmasam sizni saytingiz qaysidir yili O'zbekistondagi hukumat uyushtirgan Internet festivalida bosh sovrinni olgan edi. Hozir esa Ferghana.ru hukumat qora ro'yhatida va block qilingan O'zbekistonda. Buni qanday tushunish mumkin?\nДаниил Кислов: Ўзбекистонда ўтказилган интернет-фестивалларда бизнинг сайтимиз соврин олгани ёдида қолган муштарийлар борлигидан хурсандман. Чиндан ҳам 2000 йили ва 2001 йили "Фергана. ру" Ўзбекистонда ўтказилган бу тадбирларда мукофотларни қўлга киритган. Биринчи совринимиз "Ўзбекистон ҳақида ёзаётган энг яхши хорижий сайт" мукофоти эди. Иккинчи марта "Ўзбекистон ҳақидаги энг яхши ахборот ресурс" деб номланган номинация бўйича мукофотланганмиз. Бу ҳодисалар Андижон воқеаларидан, "катта ўзгаришлар"дан анча олдин юз берганди. У пайтларда мен Ўзбекистонга тез-тез бориб турардим, Ўзбекистон мансабдорлари билан тез-тез мулоқот қилардим. Мен ўйлардимки, биз ҳаммамиз бир мақсад йўлида - Ўзбекистонни демократлаштириш йўлида меҳнат қилаяпмиз. Мамлакатда ошкоралик бўлиши, Ўзбекистоннинг имкониятларини очиш ҳаммамизнинг мақсадимизга хизмат қилади, деган фикрда эдим. Ва биз ҳаммамиз битта катта умумий ишни бажараяпмиз, деб ўйлаганман ва бу совринларни олганимдан чиндан фахрланганман. Аммо Андижон ҳодисаларидан кейин Ўзбекистон расмийлари "Фергана.ру"ни "Ўзбекистоннинг душманлари" рўйхатига киритишди, унга тўсиқ қўйишди. Бунга "Фергана.ру" мухбири Алексей Волосевичнинг қонли ҳодисалардан кейин ҳам қолиб материаллар узатгани сабаб бўлди. Андижондан ҳамма жаҳон агентликлари мухбирларини, "Рейтер", Би-би-си, "Озодлик" ва москвалик мухбирларни қувиб ҳайдашганидан кейин ҳам Алексей Волосевич Андижонда қолди ва ўн кун у ерда яшади. У Андижонда асосий майдонда отиб ўлдирилган инсонлар ҳақида мақолалар ёзди. Бу мақолалар Ўзбек расмийларининг "Фергана.ру" сайти учун "охирги ҳукм"ни ўқишларига туртки берди. Сайтимизга тўсиқ қўйдилар, мана беш йилдирки, Ўзбекистонда "Фергана.ру"га тўсиқ қўйилган, сайтга фақат прокси-серверлар орқали кириш мумкин. Бугун ҳам Ўзбекистонда қолиб яшаётган Волосевичга эса икки марта суиқасд уюштиришди. Шу нарса аёнки, тарих ва сиёсат мустақил матбуот билан расмий ҳокимиятнинг ўзаро муносабатига таъсир кўрсатади. Биз ҳар доим Ўзбекистоннинг расмийларига очиқ бўлиб келганмиз, биз эмас, улар биздан "бекинишди". "Фергана.ру" 2001 йилда - мукофот олган пайтда қандай сиёсат юритган бўлса, ҳозир ҳам ўша сиёсатни юритаяпти. Биз нима ҳақида қандай ўйлаётган бўлсак, шундай ёзаяпмиз, аммо бу афтидан Ўзбекистон ҳокимиятига ёқмаяпти. Шунинг учун бизнинг сайтимизни ёпишаяпти, бизнинг интернет саҳифамизни "қора рўйхат"га киритишган.\nБи-би-си: Бизнинг электрон почтамизга хат йўллаган бир неча ўқувчимиз раҳматли Алишер Соипов ҳақида савол беришган. Сиз Алишерни қандай хотирлайсиз?\nДаниил Кислов: Алишер менинг яқин дўстим, қайсидир манънода, шогирдим ҳам эди. Биз иккимиз 2004 йилда танишган эдик. Алишер ёш бўлишига қарамасдан, жуда истеъдодли журналист эди, бир неча хорижий оммавий ахборот воситаларига материаллар узатарди. Мен, Алишер - охиригача боришдан қўрқмайдиган кам сонли журналистлардан эди, деб ўйлайман. Чиндан ҳам бундай журналистлар кам топилади. У ўзининг ички қонуниятларидан келиб ташқи кучларни умуман тан олмас эди. У ҳар доим ҳар бир ҳодисанинг моҳиятига ўзи, ҳеч нарсадан қўрқмасдан, мардона етиб боришни хоҳлар эди. У нормал журналистик ишни бажаришни истар эди. Аммо нормал журналистика билан шуғулланишнинг бугунги Қирғизистон шароитида имкони йўқ экан. Алишер "Сиёсат" деб номланган ўзбек тилида рўзнома нашр эта бошлади. Бу газета Ўзбекистондаги репрессив режимни мафкуравий қўпоришга қаратилган сиёсий нашр эди. Ўзбек режими буни ўзи учун катта хавф деб кўрди. "Сиёсат" Ўзбек режими учун Лениннинг инқилобдан олдинги "Искра" газетасидай нарса эди. 1905 йилда Лениннинг "Искра" варақасини ўқиб ишчилар қанчалар руҳланган бўлишса, Алишер нашр этган "Сиёсат" рўзномасини ўқиган ўзбекистонликлар унда ёзилган гаплардан шунчалар руҳланишарди. Бу Ўзбекистондаги режимга тўғридан-тўғри таҳдид эди, шунинг учун менинг тахминим - Алишерни Ўзбек режими ўлдирди. Алишердек ёрқин истеъдодли ёш журналистнинг умри қотил ўқидан узилганидан жуда афсусланаман.\nБи-би-си: Шунингдек, Алишер Соиповнинг "Фергана ру"дан ишдан кетишига нима сабаб бўлгани ҳақида бир неча ўқувчиларимиз сўрашган.\nДаниил Кислов: Кўпчилик Алишер билан бизнинг ўртамизда конфликт келиб чиққан, деб ўйлашади. Аслида мен билан Алишер ўртасида икки дўст ўртасида бўлгани сингари, бир-бирига яқин инсонларда юз бериб турадиганидек конфликтлар кўп бўлган. Алишер мени доим "Даниил ака" ёки "Дониёр ака" деб чақирарди. Бунинг учун мен Алишердан миннатдор бўлганман. Аммо бизнинг Алишер билан мутлақ келишмаган ҳолатларимиз бўлган. Мен уни танқид қилардим, мен ҳозирги шароитда бунчалик радикал бўлмаслик керак. Кўкракни ўққа тутиб бермаслик керак, деб унга айтар эдим. Биз ҳозир яшаётган шароитда ўзинг эришмоқчи бўлган нарсага аста-секинлик билан эришиш керак. Балки сенинг ўзинг гапингни кескинроқ оҳангда айтмоқчидирсан, аммо вазият оҳангни юмшатишни талаб қилади. Аммо бу гаплар меваси бироз вақт ўтганидан кейин, балки бир неча йилдан кейин ўз мевасини беришни бошлар. Бу менинг мавқеим эди. Алишер эса кутишни хоҳламас, у қилинган иш натижасини бугун кўришни хоҳлар эди. У билган ва ўйлаган гапини шу ҳолича ёзишни истар эди. Алишер билан биз жанжаллашиб ажралганимиз йўқ. "Фергана. ру"нинг Қирғизистон жануби бўйича мухбир бўлиш Алишер учун торлик қилиб қолди. У ўзининг нашрини ташкил этишга қарор қилди. Мен унга "Алишер, оқ йўл", деб айтдим. Ўртамизда сўкишиш ёки бир-бирини хафа қилишдек ҳодиса бўлган эмас. Биз у билан ўлимидан ярим йил олдин хайрлашдик. Шундан кейин ҳам бизнинг яхши муносабатларимиз сақланиб қолди. Охирги марта биз Алишернинг ўлимидан бир ой олдин учрашган эдик, ўша учрашувимиз суратлари бор. Бизнинг Алишернинг оиласи билан муносабатларимиз яхши эди. Мен унинг отасини, аёли ва кичкина қизини яқиндан биламан.\nБи-би-си: Бизга Мубина, Бўстон, Студент имзолари билан келган мактублар эгалари нега "Фергана ру" кўпинча Ўзбекистонни қора бўёқларда кўрсатади, деб сўрашган.\nДаниил Кислов: Биз айнан мана шу мазмундаги хатларни кўп оламиз. Биздан нега сиз Ўзбекистонни фақат ёмонотлиқ қиласиз, Ўзбекистон ҳақида фақат танқидий мақола берасиз, деб сўрашади. Бундай одамларга журналистиканинг асосий вазифасини тушунтиришга тўғри келади. Журналистика - жамиятнинг хасталикларини кўрсатиб берадиган соҳадир. Журналистиканинг асосий вазифаси жамиятни мақташ ёки ҳокимиятни улуғлашдан иборат эмас. Мен ўйлайманки, биз Ўзбек жамиятида мавжуд муаммоларни очиб беришимиз керак. Ўзбекистон давлатининг гўзал, буюк зафарлари ҳақида биз ҳикоя қилишимиз шарт эмас. Бу ютуқлар ҳақида "Халқ сўзи" ёки бошқа расмий рўзномалар ҳикоя қилишади. Расмий газеталар бу иш билан ҳар куни шуғулланишади. Ўзбекистон ҳақида фақат мақтовларни ёзадиган рўзномалар жуда ҳам кўп. Агар сизга Ўзбекистон жамиятининг ичидан жой олган қайсидир муаммони ёритаётган "Фергана.ру" ёқмаётган бўлса, "Халқ сўзи"ни ўқинг, деб жавоб бераман мен назарида бизнинг сайтимиз аксилўзбек ёки аксилўзбекистон кўринган ўқувчиларга.


Нурота тумани ҳокимлиги расмий веб-сайти “Президент арчаси” – янги йил дебочаси. » Нурота тумани хокимиятининг расмий сайти\nНурота » Янгиликлар » “Президент арчаси” – янги йил дебочаси.\n31 декабр 2014 info1\nНурота туман ҳокимлигининг 2014 йил 22 декабрдаги 03-01/368-сонли чора-тадбирлар дастурининг ижросини таъминлаш мақсадида, шунингдек, янги йил байрами муносабати билан туман марказидаги "Сарвар” тўйхонасида "Президент арчаси” тадбири ташкил этилди.\nБайрам тадбири туман ҳокимлиги, туман хотин-қизлар қўмитаси, туман "Маҳалла” хайрия жамоат фонди, туман ХТМФМТТЭБ, , туман маданият ва спорт ишлари бўлими, "Камолот” ЁИҲ туман Кенгаши, тумандаги 5-сон болалар мусиқа ва санъат мактаби, туман Ички ишлар бўлими ҳамда туман тиббиёт бирлашмаси билан ҳамкорликда ташкил этилди.\nБайрам тадбирида сўзга чиққанлар болажонларни янги йил билан табриклаб, ушбу тадбир мамлакатимизда ёш авлоднинг ҳар томонлама етук ва баркамол шахс этиб вояга етказиш мақсадида амалга оширилаётган ишларнинг кичик бир кўриниши эканлигини таъкидлаб ўтишди.\nБайрамда иштирок этган 218 нафар тумандаги кам таъминланган, боқувчисини йўқотган ва уйда якка тартибда таълим олувчи ўқувчиларга янги йил совғалари топширилди.\nТумандаги 5-сон болалар мусиқа ва санъат мактаби ўқувчилари томонидан тайёрланган чиқишлар йиғилганларда катта таассурот қолдирди.\nЯнги йил шукуҳи Нуротада!


Масжидда намоздан кейин дуо қилмай туриб кетадиганларга эслатма.\nАллоҳни зикр қилинса юраги сиқилиб ушбу зикрдан қочган қайси мўъмин одамни кўргансан!\nБундан ҳам ажабланарлиси, уларни; "Одамлар масжидда намоздан кейин дуо қилишлари шариъатда борми", - деб сўрашидир.\nРасулуллоҳ соллаллоҳу алайҳи ва саллам ҳар намоз сўнгида дуо қилган кишиларнинг саййиди саналади.\nИмом Муслим ўзининг Саҳиҳида Саъд ибн Аби Ваққосдан ривоят қилган ҳадисда у киши фарзандларини жамлаб ушбу дуони ўргатганлар кейин Расулуллоҳ соллаллоҳу алайҳи ва саллам ҳар намоз сўнгида ушбу дуони қилар эдилар, деганлар;\nРасулуллоҳ соллаллоҳу алайҳи ва саллам Роббидан ривоят қилган ҳадисни эшитмаганмисан;\n˝Бандам мени зикр қилса мен у билан биргаман. Мени бир ўзи зикр қилса мен ҳам уни бир ўзим зикр қиламан. Агар омма орасида зикр қилса мен ҳам уни оммасидан яхшироқ йиғинда зикр қиламан˝.\nОмма одамлар орасида зикр қилиш қандай бўлади, бир дўстингни иймонда топиб улар билан бирор уйда, кўчада ёки масжидда ўтирганингда Аллоҳни дуо билан ёки тасбеҳ ва таҳлил билан ёки Аллоҳнинг Китобини ўқиш билан зикр қилишингдир.\nМен кўп марта айтганман;\nЗайд ибн Собитдан бир одам масала сўраб келганида, у киши; “Абу Ҳурайра розияллоҳу анҳунинг олдиларига олиб боринг”, дедилар. Мен Абу Ҳурайра ва фалончи фалончи билан бирга Расулуллоҳ соллаллоҳу алайҳи ва саллам масжидларида мана шундай ўтирган эдик. Бизлардан биримиз дуо қилар, қолган икки киши ˝омийн˝ деб турар эди. Кейин ёнидаги дуо қилар, қолганлар ˝омийн˝, дер эди. Шу ҳолатда Расулуллоҳ соллаллоҳу алайҳи ва саллам бизларни олдимизга кириб келдилар, биз тўхтадик. Олдимизга ўтириб, "Қилаётган ишингизга қайтиб давом эттиринглар" - дедилар”.\nЎйлаб кўринглар эй дўстларим! Саҳобалардан бўлган ушбу кишилар Расулуллоҳдан эшитмаган нарсани қилишлари яъни уч киши тўпланиб уларнинг бири дуо қилиб бошқалари "омийн" деб туриши кейин олдидагига навбат тегиб у дуо қилиб қолганлари "омийн" деб туришларини эсланг...\nУларнинг ҳаёлига бир нарса келди ва Расулуллоҳ соллаллоҳу алайҳи ва салламдан таълим олмасдан бу ишни қилдилар.\nЭнди Расулуллоҳ бугунги баъзи одамларга ўхшаб уларга; “Бу бидъат нимаси? Мен сизларга бундай дуо қилишни ўргатганмидим?! Бундай йиғилишни таълим берганманми”?! - дейишлари лозим эдими? Лекин Расулуллоҳ соллаллоҳу алайҳи ва саллам ундай демадилар-ку, улар олдига ўтириб; "Қилаётган ишингизга қайтиб давом эттиринглар”, дедилар-ку.\nНавбат Абу Ҳурайрага етган эди у киши; ˝Аллоҳим Сендан унутилмайдиган илм беришингни сўрайман˝, деб бошланадиган дуони охиригача айтиб дуо қилдилар, Расулуллоҳ солаллоҳу алайҳи ва саллам қолган икки киши билан биргаликда "омийн" деб турдилар.


Тожикистонлик эркак ўзбекистонлик аёлни ўлдириб, мамлакатдан чиқиб кетди | Qalampir.uz\nТожикистонлик эркак ўзбекистонлик аёлни ўлдириб, мамлакатдан чиқиб кетди\nЖамият\t14 Декабрь 2019 15:40 7464\nТожикистонлик эркак ОИТС касалига чалинганини юзига солган ўзбекистонлик аёлни бўғиб ўлдирди. Воқеа Сирдарё вилояти Янгиер шаҳрида қайд этилган. Бу ҳақда Ўзбекистон Республикаси Бош прокуратураси Матбуот котиби Ҳаёт Шамсутдинов QALAMPIR.UZ’га маълум қилди.\nЖорий йилнинг 20 октябрь куни соат 20:30 ларда 1992 йилда туғилган аёл Л.Г.нинг мурдаси Янгиер шаҳар Шодлик маҳалласи Мамадалиев кўчасида жойлашган хонадонда қотиллик белгилари билан топилган.\nАниқланишича, Судга оид тиббиёт экспертизасининг хулосасига кўра Л.Г.нинг ўлими бўйнидан бўғиш оқибатида механик асфикция сабабли содир бўлган.\nШундан сўнг, Мазкур ҳолат бўйича Янгиер шаҳар прокурори томонидан Ўзбекистон Республикаси Жиноят кодексининг 97-моддаси 1-қисми билан жиноят иши қўзғатилган.\nЖиноят иши бўйича олиб борилган дастлабки тергов ҳаракатлари жараёнида аниқланишича, Л.Г. Тожикистон Республикаси фуқароси бўлган С. А. билан яшаб келган ва 2019 йил 20 октябрь куни соат 11:00 ларда яшаб турган хонадонида у билан ўзаро жанжаллашиб қолади.\nАёл С.А.га унинг ОИТС (СПИД) касали билан оғриганлигини айтиб ҳақорат қилади ва натижада ғазабга минган С.А. уни бўғиб ўлдирган.\nШундан сўнг, фуқаро С.А. тергов ва суддан яшириниш мақсадида Ховособод чегара маскани орқали Тожикистон Республикасига ўтиб кетган.\nОлиб борилган тезкор-қидирув ишлари натижасида С.А. Тожикистон Республикаси, Суғд вилояти, Панжакент шаҳар ИИБга содир этган жиноятига иқрорлик билдириб мурожаат қилганлиги аниқланган.\nТергов органи томонидан С.А. жиноят иши бўйича жорий йилнинг 21 октябрь куни Жиноят кодексининг 97-моддаси 1-қисмида кўрсатилган жиноят содир этганликда айбланувчи тариқасида жалб қилиниб, суднинг 22 октябрдаги ажрими билан С.А.га сиртдан эҳтиёт чораси сифатида қамоққа олиш қўлланилган.\nАйбланувчи Санжар А. Тожикистон Республикаси фуқароси бўлганлиги сабабли жиноят иши Бош прокуратура орқали терговни давом эттириш учун Тожикистон Республикаси прокуратурасига юборилган.\nЖиноят Бош прокуратура\n01 Август 23:37 47262\n01 Август 09:46 42170\n03 Август 12:54 40196\n01 Август 14:53 37132\n01 Август 18:59 35741


07.12.2013\tin Saralangan, Суд-ҳуқуқ Фикр билдиринг\nХабарингиз бор, ҳар йили республикамизда давлат ва жамият ҳаётида муҳим ўрин тутувчи байрамлар ва саналар арафасида халқимизга хос бўлган кечиримлилик, инсонпарварлик, бағрикенглик каби азалий қадриятларимизни ўзида мужассам этган ҳужжат – амнистия акти қабул қилиб келинмоқда. Жумладан, мамлакатимиз мустақиллиги байрами, Ўзбекистон Республикасининг Конституцияси қабул қилиниши ва бошқа тадбирлар муносабати билан истиқлол йилларида жами 24 та амнистия тўғрисидаги фармон ва қарорлар эълон қилинди. Ушбу сиёсий-ҳуқуқий актларга мувофиқ озодликдан маҳрум қилиш жазосини ўташ жойларидаги маҳкумлар озод этилгани ва айримларининг ўталмай қолган жазо муддатларининг қисқартирилгани ҳақиқий маънодаги инсонпарварлик намунасидир.\nМавжуд қонунчилигимизга биноан амнисти акти Президент тақдимномасига биноан Олий Мажлис Сенати томонидан қабул қилинади.\nБатафсилроқ тўхталадиган бўлсам, Конституциямизнинг 93-моддаси 23-бандига мувофиқ, фақат Ўзбекистон Республикасининг Президенти «Амнистия тўғрисидаги ҳужжатларни қабул қилиш ҳақида Олий Мажлис Сенатига тақдимнома киритиш» ҳуқуқига эга. Олий Мажлис Сенати эса, Конституциямизнинг 80-моддаси 10-бандига кўра, мазкур тақдимнома асосида ўзининг мутлақ ҳуқуқларидан бири ҳисобланган «амнистия тўғрисидаги ҳужжатни» қабул қилади. Яъни Сенатнинг ялпи мажлисида амнистия тўғрисидаги масала сенаторлар томонидан муҳокама қилиниб, у ҳақда қарор қабул қилинади.\nЮқоридаги қонунчилик нормаларидан аён бўлдики, амнистия қабул қилиниши учун асосий шартлардан бири бу Сенатнинг ялпи мажлиси ўтказилиши ва унда сенаторлар томонидан амнистия актининг муҳокама қилингандан кейингина қабул қилинишидир. Олий Мажлис Сенатининг расмий сайтига ишонадиган бўлсак, жорий йилдаги энг сўнги ялпи мажлис 12-13 декабрь кунлари бўлиб ўтади. Одатда амнистия акти Сенат ялпи мажлисининг биринчи иш кунида кун тартибига киритилади. Демак, хулоса қилиб айтишимиз мумкинки, амнистия акти жорий йилда 12 декабрь куни қабул қилиниши эҳтимоли катта.\nЮқоридаги айтганимдек, мустақиллик йилларида жами 24 та амнистия акти қабул қилинди. Шундан 16 таси, аниқроқ айтадиган бўлсам, 1991 йилдан токи 2004 йилгача бўлган даврда, Президент Фармони асосида қабул қилинди. 2005 йилдан юртимизда икки палатали Парламент ташкил этилгач, мазкур ваколат айнан Сенатнинг мутлақ ваколатларидан бири сифатида Конституциямизда мустаҳкамлаб қўйилди. Ўтган давр мобайнида Олий Мажлис Сенати томонидан 8 та амнистия акти қабул қилинди.\nамнистия Қарор Президент Сенат Фармон\t2013-12-07


Ўзбекистонда юқори лавозимли шахслар COVID-19 билан касаллангани маълум қилинди\nЎзбекистонда икки юқори лавозимли амалдор коронавирус юқтириб олгани ва даволанаётгани расман тасдиқланди.\nТОШКЕНТ, 19 июл — Sputnik. Қорақалпоғистон Республикаси Жўқорғи Кенгеси раиси Муса Ерниязов ва Сурхондарё вилояти ҳокими Тўра Боболов коронавирус билан касалланди.\nСоғлиқни сақлаш вазирлиги хабарига кўра, Муса Ерниязов Нукусда ва Сурхондарё вилояти ҳокими Тўра Боболов Тошкент шаҳрида даволанмоқда.\nТўққиз ҳудудда 243 та янги коронавирус ҳолати аниқланди\nБугунги кунда уларнинг аҳволи қониқарли деб топилган. Таъкидланишича, даволаш тактикаси Жаҳон соғлиқни сақлаш ташкилоти томонидан ишлаб чиқилган стандартлар асосида олиб борилмоқда.\nКуни кеча соғлиқни сақлаш вазири Алишер Шодмонов бошчилигидаги бир гуруҳ соҳа вакиллари Қорақалпоғистон Республикасига ташриф буюрган. У ердаги мавжуд ҳолат ўрганилиб, олиб борилаётган профилактика, эпидемиология тадбирларининг сифати танқидий кўриб чиқилган.\nЭслатиб ўтамиз, Ўзбекистонда тасдиқланган коронавирус ҳолати 16429 тага етган. Беморларнинг 9127 нафари тузалиб кетган. 84 кишини вирус бевақт ҳаётдан олиб кетган.\n12:19 06.08.2020 (Янгиланган 12:22 06.08.2020)\n"Киев шаҳри Печерск туман суди пойтахт прокуратураси илтимосномасини қондирди ва 2020 йил 3 августда Киев марказидаги банк биносида портлаш билан таҳдид қилган Ўзбекистон фуқаросига ҳибсга олиш тарзидаги эҳтиёт чорасини танлади. Уни гаров эвазига қўйиб юбориш чекланган", - дейилади расмий баёнотда.


Агротуризм учун қулай экобоғ | O'zLiDeP\nАгротуризм учун қулай экобоғ\nАввал хабар қилганимиздек, Олий Мажлис Қонунчилик палатаси Спикери ўринбосари, O'zLiDeP фракцияси раҳбари Актам Хаитов Сурхондарё вилоятидаги тадбиркорлик субъектлари ва томорқа хўжаликларини кўздан кечирди.\nБу галги ташриф Денов туманидаги «Намуна» маҳалласида жойлашган 32 гектар ер майдонидаги экобоғ ҳудудига бўлди. Бу ҳудуд кўчатчилик ва уруғчиликка мўлжалланган бўлиб, «Чағаниён агро томорқа хизмати» МЧЖ томонидан 64 хилдаги мевали ҳамда манзарали кўчатлар етиштирилмоқда.\nА.Хаитов етиштирилаётган кўчатларни кўздан кечирди ва бу ерда агротуризм масканига айлантириш ниятида қилинган ишлар билан ҳам танишди.\nЭкобоғда туристлар учун махсус йўлаклар ҳам қилинган бўлиб, улар ушбу йўналиш бўйлаб, боғда парваришланаётган 30 га яқин мевали ва каштан, арчанинг липо, катальпа каби ноёб турларидан иборат манзарали кўчатларни томоша қилишлари мумкин бўлади.\nАйтиш керакки, мазкур экобоғ 2018 йилда ташкил этилган бўлиб, ҳозирда етиштирилаётган кўчатлар шу йилдан бошлаб Тожикистон ҳамда Қозоғистон каби қўшни давлатларга экспорт қилинмоқда.\nСпикер ўринбосари тадбиркорга кўчатлар учун зарур бўладиган ўғитларни тўғридан-тўғри арзонлаштирилган нархларда харид қилишда яқиндан кўмак берадиган бўлди.\nБундан ташқари, "Чағониён" маҳалласидаги Чағониён ва Водий кўчаларидаги фуқаролар томорқаларига ариқ суви тўсиб қўйилган, бу Денов туманидаги янги қурилган деҳқон бозори ҳудудидан ўтувчи сув ариғининг бозор ҳудудидаги авто эҳтиёт қисмлари дўконига сув ўтиб кетаётганлиги сабабли юзага келган. Натижада, ушбу сув ариғидан фойдаланиб келаётган маҳалланинг 105 та хўжалиги ва "Зохиршоҳ Ўралович" фермер хўжалигининг 36 гектар ер майдони сувсиз қолмоқда. Ушбу сув ариғини ўтказиб берилиши бўйича маҳалла фуқаролари мурожаат қилишди. Уларнинг мурожаати Спикер ўринбосари томонидан назоратга олинди.


НАТО "совуқ уруш" тугаганидан бери биринчи марта қўмондонлар таркибини кўпайтирмоқда\n20 октябр 2018, Тошкент вақти: 12:07\nНАТОга аъзо давлатлар мудофааа вазирлари "Россия томонидан таҳдид эҳтимоли кучайиб бораётган шароитда" Атлантика ва Европадаги қўшинлар ҳозирлигини яхшироқ таъминлаш мақсадида яна иккита ҳарбий штаб ташкил этиш режасини тасдиқладилар.\nНАТО Бош котиби Йенс Столтенберг 8 ноябрь куни янги штаблар ҳаракатлар режасини ишлаб чиқиб, 2018 йилгача аъзо давлатлар мудофаа вазирларига тақдим этишини билдирди.\nНАТО “совуқ уруш” якунланганидан бери биринчи марта қўмондонлик таркибини кўпайтирмоқда. “Совуқ уруш” пайтида 22 мингта қўмондон ва 33та команда бўлган. Кейин қўмондонлар сони 7 мингтага, командалар сони 7тага қисқартирилган эди.\nСтолтенберг НАТОда киберҳужумларга қарши тузилма ҳам ташкил этилишини билдирди:\nБиз ерда,денгизда, ҳавода бўлгани каби замонавий таҳдидларни ҳисобга олган ҳолда киберсоҳада ҳам самарали фаолият юритишимиз лозим. Бугун, 8 ноябрь куни НАТО мудофаа вазирлари янги тузилма-Киберсервислар марказини ташкил этиш тўғрисида келишиб олдилар, -деди Столтенберг.\nНАТОга аъзо давлатлар мудофаа вазирларининг икки кунлик кенгаши Брюсселда 8 ноябрда бошланган. 9 ноябрь куни вазирлар Афғонистонда НАТО ҳарбийлари сонини 3 минг нафарга кўпайтириш масаласини муҳокама қилади.


Нега кўрган тушимизни эслашимиз бу қадар қийин? - Халқ сўзи\n16:00 21 Июнь 2019 Жамият\nДунёда туш кўрмайдиган одам деярли топилмайди, аммо барчамиз кўрган тушларимизни батафсил эслаб қола олмаймиз. Бунинг сабаби нимада? Тушни хотирада сақлаб қолишга энг қулай вақт - бу...\nBBCда берилган Стивен Даулингнинг мақоласи ушбу саволга жавоб бўлади.\n“Мен 40 йил муқаддам мактабда бўлган бир воқеа тафсилотларини оқизмай-томизмай айтиб беришим мумкин, аммо мендан бу ҳафта қандай туш кўрдинг, деб сўранг - мен ўйланиб қоламан.\nБиз эрталаб кўрган тушларимиздан парчаларни эслай олишимиз мумкин. Ҳатто, тушини завқ билан ҳикоя қилиб берган одам кечга томон уни деярли эсдан чиқаради.\nНега туш кўрамиз, тушларни нега хотирлай оламиз ёки олмаймиз - бунинг илдизлари чуқур онгостимизда жойлашган.\nТуш кўриш жараёни олдин тасаввур қилинганидан анчайин мураккабдир. Кундузги фаолиятдан дам олувчи айрим онгости қисмларимиз тунда фаол ишлай бошлайди.\nТуш кўришни, одатда, тезкор уйқу босқичи билан боғлайдилар. Ушбу босқичда мия ўз фаолиятини ҳали тўлиқ якунламаган бўлади.\nБу вақтда нафас олиш ва юрак уриши тезлиги ўзгариши мумкин, тана эса атония номи билан маълум фалажга ўхшаш ҳолатга тушади.\nТезкор уйқу босқичи 90 дақиқа давом этиши мумкин ва айнан шу пайтда биз туш кўрамиз.\nТезкор уйқу босқичида миянинг асосий қисмлари қўшимча қон ола бошлайди.\nҲали бу босқичда ухлаётган вақтимиз ҳиссиётлар учун жавобгар қисмларда электр фаоллик ортади, ҳаётий муҳим қобилиятларимизга масъул пешона қисмлари эса, қайтанга, тинчланади.\nШу сабабдан ҳам мазкур муддат давомида миямизда кечадиган энг бемаъни фикрларни ҳам, шубҳасиз, таҳлил қила бошлаймиз.\nПсихология фани профессори Дидра Барреттнинг сўзларига кўра, туш тартиби қанчалик чалкаш бўлса, уни ёдда сақлаб қолиш шунчайин қийин кечади.\nУйғонгандан кейин тушнинг қанча қисми ёдда қолишида инсон хавф-хатарни кўрганда ишлай бошловчи норадреналин гормони катта роль ўйнайди.\nУйқу вақти норадреналин даражаси одатдагидан пастроқ бўлади.\nЛозанна Университетидан тушларни ўрганувчи шифокор Франческа Циклари уйқу ва сергаклик ўртасида катта фарқ борлиги бежиз эмаслигини айтади.\nУнинг тушунтиришича, агар биз ҳар бир кўрган тушларимиз тафсилотларини ёдда сақлай олганимизда, тушларни ҳақиқий ҳаёт билан чалкаштириб юборган бўлар эдик.\n“Тушини яхши эслаб, сўнг уни кундузги ҳаёт билан аралаштириб юборадиган одамлар ҳам бор”, - дейди у.\nТуш уйқу циклининг аниқ бир даврларида кўрилиши тасодиф эмас. Тушнинг юзага келишига тунда танамиз бўйлаб фаоллаша бошлайдиган кимёвий моддалар таъсир кўрсатади.\n“Одатда, биз аниқроқ тушларни миядаги норадреналин даражаси пасаядиган тезкор уйқу босқичида кўрамиз”, - изоҳлайди Франческа Циклари.\nАйрим ҳолларда уйғонишдан бироз аввалроқ ҳам туш кўришимиз мумкин. Бироқ уйқудан турибоқ бошлайдиган ишларимиз ва ўйлайдиган фикрларимиз уларни эслаб қолишга халақит беради.\nКўп одамлар уйғоткич овози таъсирида уйқудан туради. Бу овоз норадреналин даражасини кескин кўтариб юборади ва кўрилган тушларни хотирлаш қийин кечади.\nГарвард Тиббиёт Мактабидан Роберт Стикголд тез уйқуга кетадиган, қаттиқ ухлайдиган ва уйғоткич овози билан уйғонадиган одамлар кўрган тушини яхши эслай олмаслиги тўғрисида сўзлайди.\nЖаноб Стикголд чуқур уйқу босқичига киришдан аввал кўрилган тушлардан парчаларни кўпчилик эслай олишини айтади.\nУ бундан бир неча йил аввал бу масала юзасидан тадқиқот ўтказган. Кўнгилли талабалар чуқур уйқу босқичига кириши билан уйғотилган ва улар кўрган тушини бемалол эслаб қолган.\nАгар кўрган тушингизни ёдда сақлаб қолишни истасангиз, нима қилмоқ керак? Олимлар одамларнинг бари турлича ухлаши ва уларда уйқу босқичлари хар ҳил кечишини таъкидлайди, лекин ҳамма учун умумий бўлган айрим маслаҳатлар ҳам мавжуд.\nОсонгина уйғониб, ўз ишларига шарт киришиб кетувчи одамлар кўрган тушини эслаб қола олмайди, дейди жаноб Стикголд.\nУнинг фикрича, тушни хотирада сақлаб қолишга энг қулай вақт - бу ҳеч нарса ҳақида қайғурмай, бамайлихотир уйқуга кетиладиган дам олиш кунларидир.\nРоберт Стикголд уйғонгандан сўнг бироз вақт кўзни ҳам очмай, хотиржам ётиш ва тунда кўрганларини эслаб кўришга ҳаракат қилишни тавсия этади.\nШунингдек, яна бир қанча самарали усуллар мавжуд, дейди у.\n“Ётишдан олдин учта катта стаканда сув (алкоголь эмас, чунки у тезкор уйқу босқичини ўтказиб юборади) ичинг. Шунда тун бўйи уч ёки тўрт марта уйғониб кетасиз ва ҳар сафар тезкор уйқу босқичининг тугашида турасиз”.\n“Яна бир маслаҳат: ётишдан аввал, шунчаки, туш кўриш ва эрталаб уни эслаб қолишни хоҳлашингизни ўзингизга такрорланг. Бу иш беради”, - дея кулади у.


12:52, 07.11.2019 // 49661\nЎзбекистонда устига камера ўрнатилган Captiva ҳаракатланмоқда. Бу радар эмас, балки «Яндекс»нинг лойиҳаси (фото)\nРоссиянинг «Яндекс» компанияси вакиллари Самарқанд кўчаларининг панорама лойиҳасини яратиш устида иш бошлади, деб хабар беради ЎзА.\nФото: Самарқанд вилояти туризмни ривожлантириш бошқармаси\nСамарқандда «Яндекс. Харита» учун 360 даражали панорама суратларни олиш бошланди. Chevrolet Captiva маркасидаги автомобилларига махсус штатив ёрдамида фотоаппарат ўрнатилган бўлиб, унинг ёрдамида туристик давлатларнинг панорама суратлари олинади.\nУшбу лойиҳа Россиянинг «Яндекс» компанияси билан ҳамкорликда республика сайёҳлик сайтларининг фото ва видео маълумот базаларини шакллантириш ҳамда ундан кейинчалик ижтимоий тармоқларда фойдаланиш мақсадида қилинмоқда.\n«Самарқанднинг диққатга сазовор жойлари ҳақидаги янги виртуал карта учун материаллар тайёрлаш ишлари авжида. Ҳозирги кунда шаҳар кўчаларида махсус камералар ёрдамида 360 градус кенгликда панорама суратлари олинмоқда. ‘Яндекс. Панорамалар’ – бу ‘Яндекс. Карталар’ лойиҳасининг кенгайтирилган талқинидир. Ушбу сервис кўчалар, бинолар ва шаҳар панорамаларининг уч ўлчамли турларини кўриш имконини беради», — дейилади хабарда.\n00:37 Бугун // 192650


Kutubxona - Olimjon Xoldor. Novvotning duri... (esse) / Kiril\nSiz shu sahifadasiz: Olimjon Xoldor. Novvotning duri... (esse) / Kiril\nМуаллиф Олимжон Xолдор\nАсар номи Новвотнинг дури... (эссе)\n- Олимжон Xолдор\nНоввотнинг дури... (эссе)\n... Миртемир домланинг эллик ёшлиги Ёзувчилар уюшмасининг Ҳамид Олимжон номидаги адабиётчилар уйида ўтказиладиган бўлди. Андижондан мен ҳам бордим. Домла билан юбилей йиғилишига бир оз кечроқ келдик. Зал тўла одам. Ўша йиллари ҳамма мажлисларда тўрда ўтирувчилар яна тўрда. Юбилярнинг ўзлари эса ҳеч кимнинг эсига ҳам келмаётир. Шу вақт, мажлисга раислик қилувчи киши юбилей кечасини очиқ деб эълон қилди. Аммо, Миртемир домла тўрда йўқ эди.\nЗалнинг ҳеч кимга кўринмайдиган жойида, қисинибгина ўтирган Миртемир домлага кўзи тушган мажлис раиси дарҳол уни юқорига таклиф қилди. Миртемир домла ўтирган жойларидан: «Бошлайверинглар, мен шу ердаман!» – дедилар. Ҳамма ортга, Миртемир домлага қаради, қарсаклар янгради.\nБир куни Миртемир домла кечки пайт «Тошкент» меҳмонхонасининг биринчи қаватидаги ресторанга мени таклиф қилиб қолдилар. Бормасликнинг иложи йўқ. Аммо, камхаржроқ бўлганим учун хижолат чека бошладим. Фақат поезд чиптасига етадиган пулим қолган эди. Начора! «Нима бўлса, бўлди!» – дедим-да, бордим. Ресторанга кирдик. Домла ўчакишгандек, хилма-хил овқатларни, ичимликларни буюрдилар. Мен овқатни едимми, овқат мени едими билмайман. Бу ҳам етмагандек, қўшни ўриндиқда ўтирган аллақандай нотаниш хўранданинг пули камлик қилдими, офитсиантка унга ўдағайлай бошлади. «Бойвачча йигит, пулингиз етмаса нима қилардингиз бу ерга кириб?» Домланинг қулоқлари анча оғир бўлса-да, бу масхараомуз гапларни, назаримда, мендан ҳам яхшироқ эшитдилар. Домла офитсианткани чақириб, хўрандага қўшимча овқатлар ва ичимликлар буюрдилар. У йигит ҳайрон. Мен эса ҳеч нарсани англамас эдим. Шунда, Миртемир домла менга зимдан қараб, мийиқларида кулиб қўйдилар-да: «Ҳайрон бўлманг, йигитликда бу хил воқеалар бўлиб туради. Мен бугун китобга катта пул олганман, ҳеч чатоғи йўқ, хижолатчилик чекманг», – дедилар.\nХуллас, ҳалиги нотаниш хўранданинг еган-ичганигача ҳаммасининг ҳисоб-китобини ҳам домла тўладилар. У йигит чиқиб кетаётиб, биз ўтирган столга келиб, домланинг кимлиги, исми-шарифини сўради. Домла ҳеч нарса демадилар. Фақат: «Бўтам, бундай ҳолат менда ҳам бўлиб туради. Ҳеч хижолат бўлманг!» – дедилар, холос. Шундай қилиб, устоз ўша оқшом мени поездгача кузатиб қўйдилар.\n– Бир куни, – деб гап бошладилар домла, – дарвоза тугмаси жиринглаб қолди. Очсам бир нотаниш йигит турибди. Уйга таклиф қилдим. Шоир ёки ёзувчи бўлса керак, деб ўйлаб ман. Ташқарида бир юк машинаси ҳам турарди. Йигит: «Домла, сиз мени танимадингиз-а?» – деди. «Йўқ, бўтам! Шоирмисиз? » – десам, у қотиб-қотиб кулди-да: «Мен, ўша, бундан бир неча ой олдин ресторанда сизни хижолат қилган йигитман, ўзингиз исми-шарифингизни айтмасангиз ҳам одамлардан сўраб билдим. Сиз Миртемир домласиз, шундайми?» «Ҳа, шундай!» – дедим. Йигит ўрнидан турди-да, ташқарига чиқиб машинадан қовун-тарвуз, у-буларни тушириб, уйимизга таший бошлади. У менинг «тўхта-тўхта»мга ҳам қулоқ солмади. Ҳамма нарсани ташиб киргач, мендан дуо олиб, хайрлашди. Энди, мен, ўша йигитнинг қаерлик эканини исми-шарифини сўраб қолмаганимга ҳижолатдаман, дедилар устоз.\nЙўлтўсарлар домланинг ички ва ташқи чўнтакларини қайтадан титиб ташлашган. Ҳеч вақо топишолмаганлар. Шунда, улар: «Сен шоир ёки ўқитувчи бўлсанг керак!» – дейишган.\n– Агар алдасанг ёки милитсияга телефон қиладиган бўлсанг...\nЙўлтўсарлар бошлиғи пулни олибоқ, «раҳмат»ни ҳам унутишиб, жуфтакни ростлаб қолганлар.\n– Биродарлар, бизлар ҳам одам бўлдикми, ўша чолнинг пулини олиб, едик-ичдик, ундан ҳеч нарса қолмади. Мен бугундан бошлаб бу «ҳунар»ни ташлаганим бўлсин. Йигитлик шаъни шу бўлдими?..\n– Тавба, бундай гапларни биринчи марта эшитишим. Ҳеч қачон ўғри: «Мен ўғриман!» – демайди-ку. Қандоқ бўлди тушунмаяпман, бўталарим?!\n– Эҳ, отахон, биз бундан бир йил бурун кечаси йўлингизни тўсган ўғрилармиз. Ахир, уйингиздан пул олиб чиқиб бердингиз-ку? Нима деган одам бўлдик. Едик, ичдик, ўзимизга таъсир қилди. Ўша, сизни тўсган куннинг эртасигаёқ, бу «ҳунар»ни ташлаб, учаламиз ҳам ишга жойлашдик. Ҳалолдан, меҳнатдан топиб, ўша сиздан олган пулни олиб келдик. Отахон сиз бизни тарбияладингиз, раҳмат, пулингизни олиб қўйсангиз!\n– Кечирасизлар, мен ҳеч нарсани эслай олмайман. Бировнинг пулини олишга ҳазар қиламан, ҳеч кимга пул берган эмасман...\nАндижон сафарларидан бирида Миртемир домла шоир Абдухалил Қорабоевга: «Бозордан новвотнинг дуридан олиб келишини» илтимос қилиб, пул бердилар. Абдухалил Қорабоев бир қоғоз яшикда тўла новвот олиб келди. Домла жуда хурсанд бўлдилар. «Қани очиб кўрайликчи, дур ҳам икки хил бўлади, оқи ва сариғи, оқи яхшироқ бўлади», – деб яшикни очдилар. Абдухалил Қорабоев домлани хурсанд қилганидан жуда мамнун эди. Новвотларни кўриб домланинг пешоналаридаги чизиқлар кўпайгандай бўлди. Домла новвотни учга ажратдилар. Икки килограмчасини: «Бу менга. Дур дегани қозонга тегмай ипга терилиб пиширилади. Қолганлари сизга мендан сийлов», – дедилар. Мен ҳам, Абдухалил Қорабоев ҳам шундан кейин новвотнинг фарқига борадиган бўлдик.\nУстоз билан хайрлашиб гўшакни жойига қўйдим. Энди Фаттоҳхонни топишим керак. У нима дер экан. Ҳофиз менинг энг яқин қадрдоним, «йўқ» демас. Тўғри ҳовлисига бордим. Ўғли Имомжон: «Дадам Тошкентда, ҳаваскор моқомчиларни телевизорга олиб кетган, менимча, улар «Дўстлик» меҳмонхонасига тушган бўлсалар керак», – деди.\nНонуштадан кейин, домла мени ёнларига чақириб: «Ҳофизни рози қилишим керак» – деб қолдилар. Домланинг хатти-ҳаракатларини фаҳмлаган Фаттоҳхон икки шойи чорсига уч-уч қилиб тугуб қўйилган, базмда тушган пулларни домланинг қўлларига тутқазмоқчи бўлиб:\nМиртемир домла ҳайратда гоҳ менга, гоҳ Фаттоҳхонга қараб: «Ажаб, ажаб!» – деб турардилар.\nТўйнинг эртасига Тўра Сулаймон, Ҳусан Рўзиматов, Ғаффор Мўминов ва камина таниқли олим Наим Каримовнинг хонадонига бориб «хордиқ» чиқардик. Қанақа дам олиш? Наим ака бизни меҳмон қилди. Сўнгра карта ташладик. Менинг қўлим баланд келиб, мезбонни ҳам, меҳмонларни ҳам қоқлаб қўйдим. Тўра Сулаймонни ҳатто устибошларигача ютиб олдим.\nТўра Сулаймон бир пиёла конякни олди, ўн сўм бердим. У биринчи қўлдаёқ яна ютқазди. Иккинчи, учинчи пиёлага ҳам ўн сўмдан бердим. Аммо, барибир, иши юришмади...\nТонгга яқин қотиб ухлаб қолибмиз. Бир вақт кўзимни очсам, Тўра Сулаймон чўнтакларимни ковлаб: «Ҳеч бўлмаса йўлкира беринг!» – деб илжайди. Кула-кула пулларини эгаларига қайтариб бердим...\nЭрталаб «Ҳорманг»га тўйхонага бордик. Миртемир домла одатларича бизларни илиқ кутиб олдилар. Нонушта тайёр эди. Бош оғриғи қилдик. Тўра Сулаймон эса аввалгидай ўзини «сўпи» кўрсатиб, сир бермай, «ичмайман» деб турарди. Шунда устоз: «Тўражон, бир пиёла олсангиз биз ҳам ўн сўм берамиз!» – дедилар.\nМиртемир домла тайинлаган дориларни олиб, Тошкентга етиб бордим. Таниқли кишилар даволанадиган шифохонадамиз. Касалхонанинг даволовчи шифокори дориларни кўздан кечирар экан: «Мўмиёий асил» деганлари шу, бунақаси аптекаларда бўлмайди, зап топибсиз, домлангизнинг дардига даво шу. Дарҳол қайнатилган сутга қориштириб ичиш керак», – деди.\nШу хонанинг ўзида дори тайёрланди, домла «мўмиёий асил» аралашмасини ичдилар. «Мазза-ку!» – деб мақтаниб қўйдилар. Сўнгра, озғин қўлларини юзларига суртиб: «Умрингдан барака топ, кам бўлма бўтам!» – деб дуо қилдилар. «Бу йигит шогирдим Олимжон, андижонлик» – деб мени докторга таништирдилар. Оғриқ анча бўшашди, шекилли, домла озгина мизғиган бўлдилар. Анчадан кейин кўзларини очиб: «Ҳеч ухлолмаётган эдим, анча мизғидим, шекилли?» – деб яна дуога қўл очдилар. Устоз, бирдан нима учундир, ҳазрат Навоийни эслаб кетдилар.\nҲусайн Бойқаро даҳма ичида, дўстининг қабри устида йиғлаб турган бир қизга кўзи тушди. Бироқ, унга кўпам эътибор бермади. Қуръон тиловат қилди. Юзига фотиҳа тортгандан сўнг, қараса, ярим ўкинч, ярим адоват билан ёшли кўзларини унга тикиб турган бу қиз танишга ўхшарди. «Ажабо, бу ким бўлди, ким? Ахир, бу Гули-ку! Гули! У ўлганига кўп бўлган ёки арвоҳмикан?»\nҲусайн Бойқаро сўз қотмай, ташқарига чиқди. Отини етаклаб ўйлар оғушида анча пиёда юрди... «Айтишларича, бу аёл шоир дафн этилган кундан бошлаб, ҳар куни пайдо бўлар, қабр ёнида йиғлаб ўтирар эмиш. Бу ким? Ҳа, бу севги маликаси, Алишерни шоир қилган ўша Гули эди.\nБундайлар ҳеч қачон ўлмайдилар. Алишер ўлмайди, Гули ҳам ўлмайди. Тириклигида ўз юртида ном таратган бундай зотлар, ўлганларидан кейин дунёга танилади, уларни жаҳон билади. Ҳа, шундай!..»\nМиртемир домла ўлмайдилар. Домла ҳамиша биз билан, ҳамиша барҳаёт. Бизни қўйинг, кейинги невара, чевара, эвара шогирдлари ҳам Миртемир домла мактабларидан ҳали кўп баҳраманд бўладилар...\nЕтар эслаб, лаблар титраса сал-пал...\n"http://www.kutubxona.com/wiki/index.php?title=Olimjon_Xoldor._Novvotning_duri..._(esse)_/_Kiril&oldid=4494" dan olindi


С начала работы biznes-daily.uz 8 069 297\nГлавная "ISTE'MOLCHI" Иссиқ сув ўрнига совуқ сув\nФарғона шаҳрида яшовчи Ю.Кузьмина ва Н.Парфиненконинг “Қиргули иссиқлик манбаи” МЧЖ томонидан етказиб берилаётган иссиқ сувнинг ҳарорати пастлигидан (совуқлигидан) норози бўлиб ёзган аризалари шаҳар Истеъмолчилар ҳуқуқларини ҳимоя қилиш жамияти мутахассислари томонидан ўрганилди.\nЎрганиш кунида Ю.Кузьминанинг хонадонидаги иссиқ сув тармоғига ҳисоблагич ўрнатилган бўлиб, унинг кўрсаткичи 134 м3ни ташкил қилган. Н.Парфиненконинг хонадонидаги иссиқ сув ҳисоблагичи эса 541 м3ни кўрсатган. Шунингдек, ушбу хонадонларнинг иссиқ сув тармоқларида иссиқ сув бўлмаган.\nВазирлар Маҳкамасининг 2014 йил 15 июлдаги 194-сонли қарори билан тасдиқланган Кўп квартирали уйларда иссиқлик таъминоти хизматлари кўрсатиш қоидаларида “хонадонларга етказиб бериладиган иссиқ сувнинг ҳарорати 50-70 0 С доирасида бўлиши керак”лиги белгиланган бўлса-да, МЧЖ томонидан мазкур хонадонларга иссиқ сув тегишли ҳароратда етказиб берилмаётганлиги аниқланди.\n“Истеъмолчиларнинг ҳуқуқларини ҳимоя қилиш тўғрисида”ги қонунда “Ижрочи айрим турдаги ишларни бажариш, (хизматлар кўрсатиш) қоидаларида ёки шартномада белгиланган муддатда, ҳажмда ва сифатда ишни бажариши (хизмат кўрсатиши) шартлиги” белгиланган. Шунга асосан, “Қиргули иссиқлик манбаи” МЧЖ томонидан истеъмолчиларга иссиқ сув 50-70 0 С ҳарорат доирасида етказиб берилмай, уларнинг ҳуқуқлари бузилган, деб ҳисобланади.\n“Қиргули иссиқлик манбаи” корхонаси ходимларининг хат орқали билдиришича, истеъмолчи Ю.Кузьминанинг эътирозини инобатга олиб, 30282 сўм унинг фойдасига ҳал қилинган. Бугунги кунда бу хонадоннинг иссиқ сув бўйича 431545 сўм ҳақдорлиги аниқланган.\nШунингдек, истеъмолчи Н.Парфиненко фойдасига 37921 сўм ҳал қилинган. Айни пайтда ушбу хонадоннинг иссиқ сув бўйича 341 294 сўм қарздорлиги маълум қилинди.\nФарғона шаҳри ИҲҲҚЖ мутахассислари “Қиргули иссиқлик манбаи” МЧЖ томонидан истеъмолчиларга иссиқ сув 50-70 0 С ҳарорат доирасида етказиб берилмаётгани, бу билан уларнинг ҳуқуқлари бузилаётгани тўғрисида шаҳар прокуратурасига маълумотнома юборди.